text:
INKURU IVUGA IBYABAYE MU MIBEREHO
Gukorana n’abantu bakuze mu buryo bw’umwuka byampesheje imigisha
AHAGANA mu mwaka wa 1935, papa witwaga James Sinclair na mama witwaga Jessie, bimukiye mu gace ka Bronx, mu mugi wa New York baturutse muri Ekose. Bahageze, bamenyanye na Willie Sneddon, na we wari waraturutse muri Ekose. Bakimara guhura, bahise batangira kuganira iby’imiryango yabo. Ibyo byabaye mu myaka mike mbere y’uko mvuka.
Mama yabwiye Willie ko se na musaza we barohamye mbere gato y’Intambara ya Mbere y’Isi Yose, igihe barimo baroba mu Nyanja y’Amajyaruguru, maze ubwato bwabo bugasekura igisasu. Willie yaramushubije ati: “Papa wawe ari ikuzimu!” Willie yari Umuhamya wa Yehova, kandi nubwo ibyo yabwiye mama byamubabaje, byamufashije kumenya ukuri ko muri Bibiliya.
Ibyo Willie yavuze byarakaje mama, kubera ko yari azi ko se atashoboraga kujya ikuzimu kuko yari umuntu mwiza. Ariko Willie yaramubwiye ati: “Ese wari uzi ko na Yesu yagiye ikuzimu?” Mama yibutse inyigisho y’idini rye yavugaga ko Yesu yamanutse ikuzimu, akazurwa ku munsi wa gatatu. Ubwo rero yaratekereje ati: “Niba ikuzimu haba umuriro abanyabyaha bababarizwamo, kuki Yesu yagiyeyo?” Ibyo byatumye atangira gushishikazwa n’ukuri. Yatangiye guteranira mu itorero ry’i Bronx, kandi yabatijwe mu mwaka wa 1940.
Icyo gihe, ababyeyi b’Abakristo ntibashishikarizwaga cyane kwigisha abana babo Bibiliya. Igihe nari nkiri muto, iyo mama yajyaga mu materaniro no kubwiriza mu mpera z’icyumweru, nasigaranaga na papa. Nyuma y’imyaka mike, natwe twatangiye kujyana na mama mu materaniro. Yagiraga ishyaka mu murimo wo kubwiriza kandi yigishaga Bibiliya abantu benshi. Hari n’igihe yigishirizaga abantu mu itsinda kubera ko abo yigishaga bari baturanye. Mu biruhuko naramuherekezaga. Ibyo byatumye menya ibintu byinshi byo muri Bibiliya kandi menya no kubyigisha abandi.
Icyakora nkiri muto, sinafatanaga uburemere ukuri. Ariko maze kugira imyaka 12, nabaye umubwiriza kandi kuva icyo gihe sinacogoye. Maze kugira imyaka 16, niyeguriye Yehova, mbatizwa ku itariki ya 24 Nyakanga 1954, mu ikoraniro ryabereye i Toronto muri Kanada.
NKORA KURI BETELI
Bamwe mu bavandimwe bo mu itorero ryacu bakoraga kuri Beteli, abandi barigeze kuhakora. Nabigiyeho byinshi. Bari bazi gutanga disikuru neza no gusobanura neza inyigisho zo muri Bibiliya. Nubwo abarimu bange bifuzaga ko niga kaminuza, nge nifuzaga gukora kuri Beteli. Bityo rero, igihe nari muri rya koraniro ryabereye i Toronto, nujuje fomu nsaba kujya gukora kuri Beteli. Nongeye kuyuzuza mu mwaka wa 1955 mu ikoraniro ryabereye muri Yankee Stadium, mu mugi wa New York. Nyuma yaho gato, igihe nari mfite imyaka 17, natumiriwe gukora kuri Beteli y’i Brooklyn kuva ku itariki ya 19 Nzeri 1955. Ku munsi wa kabiri, natangiye gukora mu icapiro. Nakoreshaga imashini yateranyirizaga hamwe udukaye tw’amapaji 32 kugira ngo indi mashini itudode tuvemo igitabo.
Maze nk’ukwezi nkora mu icapiro, noherejwe gukora mu Rwego Rushinzwe Amagazeti kuko nari nzi kwandikisha imashini. Icyo gihe, abavandimwe na bashiki bacu ni bo bandikaga aderesi y’abantu bashya babaga basabye kujya bohererezwa Umunara w’Umurinzi na Nimukanguke! Nyuma y’amezi make, natangiye gukora mu Rwego Rushinzwe Kohereza Ibitabo. Klaus Jensen wari umugenzuzi w’urwo rwego, yambajije niba nakwemera kujya mperekeza umushoferi watwaraga ikamyo ijyana ibitabo ku cyambu, kugira ngo byoherezwe hirya no hino ku isi. Nanone habaga hari amagazeti menshi agomba kujyanwa ku iposita, kugira ngo yohererezwe amatorero yo muri Amerika. Umuvandimwe Jensen yambwiye ko yabonaga nkeneye gukora akazi gasaba ingufu. Napimaga ibiro nka 57 gusa, kandi nari nanutse cyane. Izo ngendo nakoraga njyana ibitabo ku cyambu no ku iposita, zatumye ndushaho kugira imbaraga. Umuvandimwe Jensen yari azi icyangirira akamaro.
Nanone Urwego Rushinzwe Amagazeti ni rwo rwakiraga komande z’amagazeti yabaga yatumijwe n’amatorero. Bityo nagiye ngira icyo menya ku ndimi z’amagazeti yacapirwaga i Brooklyn, akoherezwa hirya no hino ku isi. Inyinshi muri izo ndimi sinari narigeze numva aho zivugwa, ariko nashimishwaga no kumenya ko amagazeti abarirwa mu bihumbi byinshi yoherezwaga mu turere twa kure cyane. Icyakora icyo gihe sinari nzi ko nari kuzahabwa inshingano yo gusura utwinshi muri utwo turere.
Mu mwaka wa 1961, nagiye gukora mu Biro Bishinzwe Icungamutungo byayoborwaga na Grant Suiter. Nyuma y’imyaka mike, nagiye gukora mu biro bya Nathan Knorr, wayoboraga umurimo ku isi hose. Yambwiye ko umwe mu bavandimwe bakoranaga yari agiye kwiga Ishuri ry’Umurimo w’Ubwami ryari kumara ukwezi, kandi ko nyuma yaho yari gukora mu Rwego Rushinzwe Umurimo. Nagombaga kumusimbura ngakorana na Don Adams. Byahuriranye n’uko Don ari we wari warakiriye fomu nasabiyeho gukora kuri Beteli, mu ikoraniro ryabaye mu mwaka wa 1955. Hari abandi bavandimwe babiri bakoraga muri ibyo biro, ari bo Robert Wallen na Charles Molohan. Twese uko twari bane twamaze imyaka isaga 50 dukorana. Gukorana n’abo bavandimwe bari bakuze mu buryo bw’umwuka, byari bishimishije rwose!—Zab 133:1.
Guhera mu mwaka wa 1970, rimwe mu mwaka cyangwa mu myaka ibiri namaraga ibyumweru bike nsura ibiro by’amashami y’umuryango wa Watch Tower Society. Icyo gihe babyitaga uruzinduko rw’umugenzuzi wa zone. Nasuraga za Beteli n’abamisiyonari hirya no hino ku isi, ngatanga disikuru zo kubatera inkunga, kandi nkagenzura amadosiye y’ibiro by’ishami. Nashimishwaga cyane no guhura n’abamisiyonari bize mu mashuri ya mbere y’Ishuri rya Gileyadi, bari bagikorera mu bihugu by’amahanga ari indahemuka. Iyo nshingano yatumye nsura ibihugu bisaga 90, kandi byaranshimishije cyane.
NABONYE UMUFASHA W’INDAHEMUKA
Abagize umuryango wa Beteli y’i Brooklyn bose bateraniraga mu matorero yo mu mugi wa New York. Nge nateraniraga mu itorero ry’i Bronx. Iryo torero ryarakuze rirabyara. Nge nagumye mu itorero rya mbere.
Mu myaka ya 1960, hari umuryango waturutse muri Letoniya wamenyeye ukuri mu magepfo ya Bronx, wimukira mu ifasi y’itorero ryacu. Umukobwa mukuru wo muri uwo muryango witwaga Livija, yabaye umupayiniya w’igihe cyose akirangiza amashuri yisumbuye. Nyuma y’amezi make, yimukiye muri leta ya Masashuseti, agiye gukorera aho ababwiriza b’Ubwami bari bakenewe cyane. Natangiye kujya mwandikira mubwira amakuru yo mu itorero, na we akanyandikira ambwira ibyo amaze kugeraho mu murimo yakoreraga mu karere ka Boston.
Nyuma y’imyaka mike, Livija yabaye umupayiniya wa bwite. Yifuzaga gukora byinshi mu murimo wa Yehova, maze asaba gukora kuri Beteli kandi yaje kuhakora mu mwaka wa 1971. Byasaga naho ari Yehova washakaga ko ngira icyo nibwira! Ku itariki ya 27 Ukwakira 1973 twarashyingiranywe, kandi twishimiye ko umuvandimwe Knorr ari we waduhaye disikuru. Mu Migani 18:22 hagira hati: “Ubonye umugore mwiza aba abonye ikintu cyiza, kandi yemerwa na Yehova.” Nge na Livija tumaze imyaka isaga 40 dukorana kuri Beteli, kandi turacyajya gufasha itorero ry’i Bronx.
NKORANA N’ABAVANDIMWE BA KRISTO
Gukorana n’umuvandimwe Knorr byari bishimishije rwose. Yarwaniriraga ukuri nta gucogora, kandi yishimiraga cyane umurimo abamisiyonari bakoreraga hirya no hino ku isi. Abamisiyonari benshi basangaga ari bo Bahamya bonyine mu gihugu boherejwemo. Kubona ukuntu umuvandimwe Knorr yazahajwe na kanseri mu mwaka wa 1976, byari bibabaje cyane. Hari igihe yari yaheze mu buriri, ansaba kumusomera inyandiko biteguraga kohereza mu icapiro. Nanone yansabye guhamagara umuvandimwe Frederick Franz kugira ngo aze, na we atege amatwi ibyo nasomaga. Nyuma yaho naje kumenya ko umuvandimwe Knorr yamaraga igihe kinini asomera Franz inyandiko nk’izo kubera ko atabonaga neza.
Umuvandimwe Knorr yapfuye mu mwaka wa 1977, ariko abari bamuzi kandi bamukundaga, bahumurijwe n’uko yarangije isiganwa rye ku isi ari indahemuka (Ibyah 2:10). Nyuma yaho umuvandimwe Franz ni we wayoboye umurimo wacu.
Icyo gihe nari umunyamabanga wa Milton Henschel, wari waramaze imyaka myinshi akorana n’umuvandimwe Knorr. Umuvandimwe Henschel yambwiye ko inshingano y’ibanze nari mfite kuri Beteli ari iyo gufasha umuvandimwe Franz igihe cyose yari kuba abikeneye. Buri gihe namusomeraga inyandiko zagombaga koherezwa mu icapiro. Umuvandimwe Franz yari afite ubushobozi buhambaye bwo gukurikira ibyasomwaga kandi akabyibuka byose. Kumufasha muri ubwo buryo kugeza igihe yarangirije isiganwa rye ku isi mu Kuboza 1992, byaranshimishije cyane!
Imyaka 61 namaze kuri Beteli y’i Brooklyn yashize vuba. Ababyeyi bange bombi bapfuye ari indahemuka, kandi ntegereje kuzabakira mu isi izaba yabaye nziza (Yoh 5:28, 29). Nta kintu kiza iyi si ishaje yatanga, cyandutira gukorana n’abagabo n’abagore b’indahemuka, nkorera abagize ubwoko bw’Imana ku isi hose. Nge na Livija dushobora kwemeza ko mu myaka tumaze mu murimo w’igihe cyose, ‘ibyishimo bituruka kuri Yehova byabaye igihome cyacu.’—Neh 8:10.
Umurimo wo gukwirakwiza ukuri urakomeje kandi nta muntu kamara mu muryango wa Yehova. Nishimira ko namaze imyaka myinshi nkorana n’abavandimwe na bashiki bacu b’indahemuka. Benshi mu bavandimwe bari barasutsweho umwuka nakoranye na bo ntibakiri ku isi. Ariko nishimira ko nakoranye n’abo bantu bari bakuze mu buryo bw’umwuka, bakoreye Yehova mu budahemuka.


c: text/html

text:
Sobanukirwa uko indwara ya diabete yandura n’uko yirindwa
Yanditswe na Imanishimwe Dieudonne December 7, 2016
Diabete ni indwara ifata buri gice cyose cy’umubiri. Ishobora gufata buri wese, igihe cyose atiyitayeho. Diabete irimo amoko abiri: hari diabete ya mbere na diabete y akabiri. Akenshi iyi ndwara […]
Diabete ni indwara ifata buri gice cyose cy’umubiri. Ishobora gufata buri wese, igihe cyose atiyitayeho. Diabete irimo amoko abiri: hari diabete ya mbere na diabete y akabiri.
Akenshi iyi ndwara ikunda gufata abantu bagiye bagira amahirwe yo kubona indyo ikungahaye ku binyasukari n’ibinyamavuta. Iboneka cyane mu bihigu byateye imbere ari nay o mpamvu bakunze kuyita indwara y’abakire (maladie de luxe).
Nk’uko tubikesha urubuga rwa internet www.healthmonitor.com, diabete ifata cyane cyane impyiko. Ibi ngo bituma hatabaho iyungururwa ry’inkari uko bikwiriye riterwa cyane cyane no gufata ibinyasukari byinshi ndetse n’umuvuduko ukabije w’amaraso. Kugira ngo ubashe kuyikira muganga ashobora kugupima inkari hagenderewe kureba uko ibitunga umubiri bingana.
Diabete rero ishobora gufata no mu bwonko bw’umuntu, byo bikagaragazwa no guhorana umunaniro mwinshi cyane, Kugaragaza ko wihebye ndetse no kurakara bishobora kumara hafi ibyumweru bibiri. Akenshi ibyo biterwa no gufata amafunguro arimo ibinyamavuta ashobora kwivanga n’amaraso bityo bigatuma adatembera neza mu mijyana no mu migarura y’amaraso maze bigatuma amaraso atagera mu mutima ku rugero ruhagije.
Diabete iyo ifashe mu jisho ifata cyane uturemangingo dutuma umuntu abasha kubona akazana ishaza bityo ijisho rigahuma .Ibi na byo biterwa no gufata amafunguro arimo ibinyamavuta byinshi bigatuma ikorwa ry’amarira rigabanuka .Ibi ngo bishobora gukira igihe ijisho ribazwe cyangwsa se umurwayi agaterwa inshinge mu maso .Kuyirinda ngo ushobora gusuzumisha ijisho ryawe buri mwaka kandi na none ugafata ibinyasukari ku rugero rukwiriye.
Ku minwa diabete igaragazwa no kugira iminwa yumye akenhi biterwa no kugira amaraso make cyangwa se kugira isukari nyinshi mu maraso ibi kandi bigabanya ikorwa ry’amacandwe bigatuma iminwa yuma.
Muri rusange rero diabete ishobora kwirindwa igihe cyose ufata ingano ikwiriye y’ibinyasukari n’ibinyamavuta. Kwirinda ibinyobwa biryoherera nka soda,imitobe iryohera (sugary juice), ndetse no kunywa ikawa nyinshi. Ikoreshwa ry amazi ni bwo buryo buboneye. Mu gihe ufashe amafunguro akaranze mu mavuta ni byiza gufata na salade kugira ngo iburizemo ingaruka zishobora gukomoka ku mavuta no mu binure biri mu mafunguro.Gufata amafunguro no gukora imyitozo ngororamubiri ku masaha amwe (adahindagurika).

robotstxt: allowed

filter: keep


text:
Umuhanzi Thacien Titus yashyize hanze amashusho y’ indirimbo yise “ Haburaho Gato » abumbatiye ubutumwa buha ibyiringiro abababaye -VIDEO
Yanditswe na Imanishimwe Dieudonne May 1, 2017
Thacien Titus Tuyishimwe umuhanzi uririmbo zihimbaza Imana mu Rwanda yashyize hanze amashusho y’ indirimbo yise « Haburaho Gato « ibumbatiye ubutumwa buha ibyiringiro abababaye ibemeza neza ko ntaho Imana itagukura . […]
Thacien Titus Tuyishimwe umuhanzi uririmbo zihimbaza Imana mu Rwanda yashyize hanze amashusho y’ indirimbo yise « Haburaho Gato « ibumbatiye ubutumwa buha ibyiringiro abababaye ibemeza neza ko ntaho Imana itagukura .
Umuhanzi Thacien Titus n’ umuhanzi wamenyekanye mu Rwanda usengera mw’ Itoreo ry’ abapantikote mu Rwanda ( ADEPR ), Amenyereweho gukora video ( amashusho) Z’ indirimbo ze yazitondeye dore ko ar’ umwe mu bahanzi nyarwanda ba Gospel bafite amashusho meza y’ indirimbo zabo
Kuri uyu wambere Tariki ya 1 Gicurasi 2017 ni bwo yashyize hanze video ( amashusho) y’ indirimbo yise “ Haburaho gato “ yakorewe n’ umwe muba Producer bakomeya mu Rwanda mu gukora amashusho y ‘ Indirimbo witwa mariva , iyi uyirirebya niyo yaba atumva ibyo ari kuririmba yabasha kuko ifite script isobanura neza ubutumwa aba aririmba
Aganira n’ umunyamakuru wa ibyiringiro.rw yatangaje byinshi kubutumwa bukubiye muri iyi ndirimbo n’ impamvu yatumye ayihanga , mu magambo ye yagize ati « Njya kwandika iyindirimbo nubutumwa nahawe n’lmana buboneka muri luka10:30 Aho dusanga umuntu wavaga iyerusalemu ajya iyeriko ageze munzira ahura nabambuzi baramukubita baramwambura basiga arindembe haburaho gato ngo atakaze ubuzima, ukomeje usanga Aho bakubwirako “Abatambyi bamunyuzeho bagakikira bakigendera, abarewi nabo bamunyuzeho barigendera, abobasenganaga bose bamunyuraho barigendera, Ariko nubwo abobose bamunyuzeho bakigendera ntabwo lmana yo yamuretse yohereje umusamariya mwiza amugirira neza aramutabara »
Ubutumwa rero nifuje gutanga nubu harigihe umuntu ashobora kugera mu buzima nawe akabonako ageze kure ahantu abona kbisa haburagato kugirango abadayimoni bamwishime hejuru ariko ndamutangariza ko nubwo ahantu bose bamunyuraho bakigendera ariko yesu we ntiyakunyuraho ubababaye urushye ngo yigendere haracyariho ibyiringiro, Haracyariho ubutabazi buturuka k’ Imana «
Iyi video mu mashusho yayo hagaramo ibibyamamare biyuranye nka Shafi wamamaye muri Filme nyarwanda ugaragara yambaye ingofero, Damour wamamaye muri film ku izina rya Ruganzu, Apoline uwimana umudamu uteze wambayibitenge yamamaye muri film ndumukristo.
KANDA HANO UREBE VIDEO Y’ IYI NDIRIMBO « HABURAHO GATO « YA THACIEN TITUS
IBYIRINGIRO.RW


text:
Mwima i Nyanza, Amajyepfo
Twaganiriye tubuguza. Nizaniye igisoro.
– Muzehe uzi kubuguza?
– Cyane.
– Ngaho rero. Turebe aho twicara. Ese utu dusoro tuvahe?
– Hari igiti tweraho ndaza kukwereka.
– Dutangire ikiganiro rero. Witwa nde? Wavutse ryari?
– Nitwa Mugemana Felix. Navutse mu 1948.
– Hanyuma ibintu bijyanye no gutarama, ubusizi hari ibyo uzi?
– Nzi gutarama cyane. Sinzi kuririmba cyangwa kuvuga imivugo ariko nzi kubyina.
– Oh! Mbwira hari ubwoko bungahe bw’imbyino?
– Ni bwinshi. Biterwa n’akarere. Hari imbyino z’i Nyanza, za Rwamagana, z’i Gisenyi… hakabaho imihamirizo itandukanye nk’inshohozabahizi, Ruhame, Indangamyambi, Ibihogo, Ikinani… imbyino zari nyinshi.
– Ibi ni ibintu byahozeho?
– Yee niko byahozeho. Akarere n’imbyino yako, akarere n’imbyino bityo bityo.
– Gutarama byaje bite?
– Byaturutse i bwami. Hari igihe cyageraga bagatumira abantu gutaramira umwami. Ubwo tukabyina ku ndirimbo nka za Benimana, za Bagorebeza, za Mugabutema, za Mpundu…
– Ese ubwo mwaherega he muvuga muti uburyo bwo kubyina ni ubu cyangwa ubu? Mwari mufite abatoza bahimbaga imbyino?
– Cyane!
– Naganiriye n’abatwa ejo bundi bambwira ko bahimbaga imbyino n’indirimbo abandi bakazibatwara bakazigira izabo. Ese ni byo?
– Yego. Kera iyo wabonaga imbyino ahantu warayikoperaga ukayifata. Uretse ko imudiho wa Gisenyi utari nk’uwa hano i Nduga cyangwa uwa Kibungo. Mw’itorero ry’igihugu rero izo mbyino zaturukaga hose tukaziga tukazifata. Tukamara ameze arenga atatu twitoza.
– Eh! Bivuze ko ari wo murimo wari ubatunze?
– Cyane.
– Wagiye mw’itorero ry’igihugu?
– Yego guhera mu 1973 kugeza mu 2009.
– Wagiyemo ufite imyaka ingahe?
– Nari ndangije primaire. Nari mfite 13. Natojwe na Shamukiga uriya… na Bwanakweli. Nza kuba intore rero njya mu Rukerereza. Ariko mbere twabanje kuba mu ntore zo mu kabagari zitwaga Indatirwabahizi muri za 59, 60, 61.
– Jya numva Bwanakweli bamuvuga cyane. Ibigwi bye ni ibihe?
– Yari azi kubyina cyane. Akavuza n’amakondera kwa Rudahigwa mw’itorero ryitwaga ishyaka. Habagamo ba Bwanakweli, ba Bunungu, ba Rusengamihigo, ba Semusambi, ba Rutaganda. Uwo ni se wa perezida Kagame. Yari azi guhamiriza cyane rwose. Hakabamo na Butera bwa Nturo ya Nyirimigabo. Yarahamirizaga bimwe bya sana. Cyane! Abo nibo niganaga nkiri muto. Ubwo umwami amaze gutanga nibwo Bwanakweli yasubiye mu Kabagali akora itorero ry’igihugu ryitwaga Urukererereza muri 73.
– Mbere yaho nta torero ry’igihugu ryabagaho?
– Ndibwirako habaye irushanwa kugira ngo winjire mu Rukerereza?
– Cyane. Hari itorero ryo ku Gisenyi ryitwaga Inkomezakurinda, hakaba irindi torero ryo ku gikongoro, irindi i Butare kuri musée. Tuzaguhurira i Kigali. Turarushanwa bikomeye cyane kugira ngo hanoneke itorero rizaserukira igihugu mu mahanga. Turahamiriza itorero ryacu riba irya mbere tujya mu Butaliyani.
– Eh! Aho ni ryari?
– Muri 1972. Tujyana a Shamukiga na Bwanakweli. Tuvuyeyo nibwo bafashe ababyinnyi mu gihugu hose bakora ballet national. Ubwo tujya mu bu Biligi, tujya mu Bwongereza, mu Budage, mu Bushinwa, muri Koreya…
– Mwari bangahe?
– Twari 25. Ubundi bafataga abantu batarenze 30.
– Mwagiyeyo kangahe?
– Kenshi cyane. Nagiye mu bihugu birenze makumyabiri na…
– Ese iri torero ry’urukerereza ririho ni rya rindi rya kera bakomerejeho cyangwa ni rishyashya?
– Ni rishyashya.
– Ubona babyina bate?
– Reka nta kigenda.
– Barabura iki?
– Umuco. Ubu ubona babyina tamporene (ndakeka ko yashatse kuvuga contemporaine). Ubundi kera waramburaga amaboko ugahamiriza, bakavuza amakondera, abakobwa bakabyina bigaragara ko ari iby’i Rwanda. Ariko ubu ntiwamenya ibyo ari byo. Yewe usanga bagenda batoranya bahera ku bo baziranye cyangwa bafitanye isano. Si ubuhanga bakurikiza. Ufite mwene wabo akamuha umwanya bityo bityo. Mbere ubuhanga ni bwo bwakujyanaga aho ugiye.
– Ubundi intore yambaraga iki? Yabaga ifite iki?
– Ku mutwe yambaraga umugara. Hariho igikubwe cy’umugara.
– Ni ka kandi gatatse?
– Yee. Mu gituza akambara inkomo. Akongeraho ibihagatiro. Agafata ingabo ibumoso, icumu iburyo, agakenyera inkindi hasi akambara inzongera.
– Amacumu yari nyayo?
– Yee yari ay’ibyuma.
– Eh! Bivuze ko mwitozaga ku buryo nta ukora ibitandukanye kuko yashoboraga gukomeretsa umuntu?
– Cyane. Nyuma ni bwo twaje gukoresha ay’ibiti.
– Inkindi zabaga zikoze mu ki?
– Twe twambaraga iz’ingwe.
– Ingwe nyayo?
– Yeee nyayo. Noneho bigera igihe twambara uruhu rw’imondo.
– Aya mayugi wayaguze angahe?
– Nayaguze 15000Frw mu 1991.
– Eh!! Yari menshi cyane icyo gihe. Ni nde wayakoraga? Ndabona ari meza cyane. Ni uruhu rwiza rukomeye. Warikokoye. Ni nk’uko ubu umuririmbyi agura gitari ndakeka.
– Eeh.
– Ese ubona bizagaruka bigasubira ku murongo nka kera?
– Cyane. Bizagaruka rwose. Ubu ndigisha. Mfite itorero ry’abana bashoboye. Ariko rwose intore za kera si zo z’ubu.
– Ku myitwarire no mu mico ubona intore z’ubu zitwara zite?
– Ubundi intore wabaga ari umutwe ukundana cyane ku buryo utapfa kuzimeneramo zateranye. Intore zirakundana cyane. Zigashyira hamwe.
– Abo mwabyinanye kera baracyariho?
– Hasigaye batatu.
– Mujya muhura mugatarama? Ni gake ariko iyo bibaye turaryoshya.
– Wanshyiriraho akadiho se?
– Cyane rwose.


text:
- Buri wese uko ashoboye nuko ashobojwe duterane inkunga duterimbere, iki cyivi dukeneye kuzamurana muri buri muzenzo ntawusubitswe, duharanira gusa uruhembo ruri kumbugiro basangirangendo murunve.
- Dore iby’ururugendo turimo si umuvumo ni umurage, ni ubutumwa bw’abijuru’ kuko iyashoboye kuturema ikaturindira mu bikomeye nk’ibi kubera ubu butumwa mushikame.
- Ejo cyangwa ejo bundi turabyinana intsinzi, uru rugendo ni urw’ukuri kuko ari ngombwa, ntabwo ari umwihariko wa nyakamwe, si urwo kwihererana si n’ukuri ko kwikubira.
- Igishimisha nuko waneneza uwagutumye ukabana kandi ukamubanira ukurikije ibyiringiro muhuriyeho mugasengera kuzabyinana INTSINZI.
- Mutwaze gitwari, mufatane munda, mukomere ku rugamba, mwizere kandi muhuze ingufu n’ibitekerezo inzozi zabaye nyinshi zo kubyina intsinzi Mana yo mw’ijuru urabibemo!
- Uzaba intwari iteka ryose ko witangiye umurimo uzandikwa mu mateka, iteka ryose, ibikorwa byawe nibyo bizakurangururira ijwi mu kubyina intsinzi.Uzayiririmba iteka ryose inabe umurage kubagukomokaho igihe uzaba urangije urugendo.
NGAHO RERO IMVUGO IBABERE INTSINZI, IBIKORWA NABYO BIBE UKONGUKO, UKURI MWAMBAYE KUBABERE INTSINZI, IBITEKEREZO MUBONA BIBABERE INTSINZI, AMASENGESHO MUSENGA ABATAMIRIZE IMITSINDO, INGABO IDUKINGIRE IBIBI, URUKUNDO TURUSANGIRE RUTUBERE UMUTAKO W’INTSINZI NK’ABASANGIRANGENDO NYABO Mugire umugisha w’uhoraho, Murakarama.
Umucunguzi, NDUHURA J.PIERRE


text:
Ku wa gatanu tariki ya 30 Ukuboza 2016, abagize ingo z’abakristu ziri mu byiciro binyuranye muri Paruwasi Katedrali Ruhengeri, bahuriye mu birori byo kwizihiza Umunsi Mukuru w’Urugo Rutagatifu rw’i Nazareti. Abitabiriye ibi birori barimo abari mu itsinda ry’ingo zatoranyijwe (z’icyitegererezo) n’ingo zakoze yubile y’imyaka 25 n’imyaka 50 zimaze zihanye isakaramentu ry’ugushyingirwa. Hari kandi n’ingo zikurikira inyigisho z’ubusugire bw’ingo muri iyi Paruwasi.
Ibirori byabimburiwe n’igitambo cy’Ukaristiya cyayobowe na Nyiricyubahiro Musenyeri Vincent HAROLIMANA, Umushumba wa Diyosezi Ruhengeri. Mu nyigisho yagejeje ku bakristu, yagarutse ku butumwa bugenewe uyu munsi, bwateguwe n’Akanama k’Abepiskopi Gatolika mu Rwanda gashinzwe Umuryango. Ubwo butumwa bushamikiye ku nsanganyamatsiko igira iti : «Dutegure umuryango w’ejo ,twita ku burere bw’umwana». Nyiricyubahiro Musenyeri yibukije abakristu ko ari ngombwa kuzirikana ku gaciro k’umuryango muri rusange, no ku rugo rwa gikristu by’umwihariko, nk’igicumbi cy’urukundo, ishuri ry’ubuzima n’indi migenzo myiza iranga umuntu.
Ababyeyi bahamagariwe kwimakaza umuco mwiza usigasira umuryango mu rukundo no mu kubaha Imana n’abantu, bishobora gutanga uburere bwuzuye bw’abana. Bakanguriwe kandi kumenya kurera umwana batamuhutaje cyangwa ngo bamuhoze ku nkeke ahubwo kumutoza kumenya kwishakira ibisubizo no kuziyoborera ubuzima bw’ejo hazaza.
Abakristu bibukijwe ko urugo ari ryo shuri ry’ibanze ry’imigenzo mbonezamubano abantu badashobora kwivutsa. Bibukijwe kandi ko umwana yitoza hakiri kare imigenzo-remezo mboneza bupfura na mbonezamana abona ku babyeyi be : kubaha, kuvugisha ukuri, kubaha ubuzima kudahemuka, gutega amatwi impanuro z’abakuru, ubusugi n’ubumanzi, kwifata, kudasamara, kumenya Imana no kuyisenga n’indi myinshi.
Nubwo muri iki gihe hari ibibazo byinshi biteye inkeke birimo uburere butangirwa mu muryango ku byerekeye ubuzima bw’imyororokere n’imihindagurikire y’umubiri , Papa Fransisco yazigarutseho avuga ko ari ngombwa gufasha abato kwitoza kwimenya, bakamenya rukuruzi y’umubiri kugira ngo bimike urukundo nyakuri rurangwa no kwishimira kwitangira abandi ngo babagirire akamaro. Papa Fransisco ahamya ko uburere bw’abana ari inshingano ikomeye n’uburenganzira bw’ibanze ku babyeyi. Muri iyi misa hatanzwe n’isakaramentu rya batisimu ku bana bato.
Mu butumwa yatangiye mu birori byabereye mu nzu mberabyombi ya Fatima, Padiri Mukuru wa Paruwasi Katedrali Ruhengeri Emmanuel NDAGIJIMANA, yashimiye Umwepiskopi wa Diyosezi ya Ruhengeri wifatanyije nabo muri ibi birori. Yahamagariye abakristu gushyira imbere urukundo, ubuvandimwe n’ubumuntu. Yamenyesheje abakristu inkingi eshatu z’iyogezabutumwa mu mwaka wa 2017 ari zo : Urugo rwacu nirube koko isoko y’amahoro n’imigisha y’Imana ; umuryangoremezo ni ube aho abakristu bahurira mu isengesho, Ijambo ry’Imana no gusangira ubuzima ; imyaka 100 irashize abanyarwanda ba mbere bahawe ubupadiri. Twishimire kandi dushyigikire umuhamagaro wo kwiha Imana mu rubyiruko rwacu.
Mu izina ry’ingo zitabiriye ubusugire bw’ingo muri iyi Paruwasi, urugo rwa KAMEGERI Christophe na MUKANSHOGOZA Donatta n’urwa HATEGEKIMANA Léonard na NYIRAMBARUSHIMANA Espérance bashimiye Kiliziya Gatolika yabashyiriyeho inyigisho zibafasha guteganya guteganya imbyaro ku buryo bwa kamere. Bahamya ko bibafasha kubyara abana mu gihe bifuza babinyujije mu buryo Kiliziya yemera kandi yigisha budahutaza ubuzima.
MUKARUNYANGE Placidie, ushinzwe serivisi y’ubusugire bw’ingo muri iyi Paruwasi, yagarutse ku kamaro k’uburyo bwa kamere bwo guteganya imbyaro nko gufasha ingo kwimenya no kubongerera urukundo. Icyakora avuga ko abitabira ubu buryo bwa kamene bakiri bakeya. Yasabye ingo zitabiriye ibi birori kwitabira iyo gahunda.
Mu izina ry’abakoze Yubile, NERETSE Appolinaire, yasabye ingo guharanira kubakira ku isengesho,urukundo,ubwubahane no gushyira imbere iterambere ry’urugo.
Umuyobozi w’ingo zatoranyijwe muri iyi Paruwasi, Paul BARAJIGINWA yashimye uruhare rwa Kiliziya Gatolika mu kubafasha kubaka ingo zibereye Imana n’abantu.
Umushumba wa Diyosezi ya Ruhengeri yibukije abakristu ko ‘iyo urugo rwishimye, Kiliziya iba yishimye, igihugu kiba cyishimye’. Yifurije ingo guharanira isengesho, kugira ibyishimo by’urukundo no kuba abahamya barwo bikazabafasha gutsinda shitani isenya ingo. Yasabye kugira urukundo mu ngo no gufata ingamba zo gutsinda imitego ya shitani. Bakarebera hamwe ibibakoma mu nkokora, bibabuza amahoro bagafata ingamba zo kubirwanya.Yabibukije uruhare bafite mu gushyigikira gahunda y’Imana yo kurema no gutanga ubuzima, abasaba kudapfusha ubusa iyo ngabire. Umwepisikopi yakanguriye abato gufatira urugero ku bakoze Yubile y’imyaka 25 na 50 bizabageza ku ntego yo kubaka urugo rubereye Imana, Kiliziya n’igihugu.
Ibirori byaranzwe n’indirimbo, imbyino, ubuhamya n’ubusabane.
NYIRANDIKUBWIMANA Marie Goretti.


text:
Bamwe mu basore n’inkumi bo mu karere ka Gicumbi binjiye mu bikorwa by’ubukorikori kugira ngo biteze imbere ariko bakavuga ko imbogamizi ari aho bakorera kuko badafite agakiriro.
Karangwa Jean Luck wo mu murenge wa Byumba, akora ibikorwa by’ubukorikori birimo imbabura n’ibikapu bikoze mu byuma (bita mare).
Uyu musore w’imyaka 28 yatangiye akora Imbabura ari wenyine nyuma aza gukoresha abakozi barindwi yagiye anigisha gukora ibi bikoresho.
Ati “Tugerageza kwiteza imbere uko dushoboye gusa igishoro gihagje ntikiraboneka, ubu iyo tubonye isoko ryo gukora mare zo kujyana mu bigo by’amashuri ntitubona aho kubika ibyo twakoze hahagije.”
Karangwa uvuga ko iyo babonye isoko bashobora gukora mare 260 mu byumweru bibiri, avuga ko bibagora kubona aho babika ibyo baba bakoze, akavuga ko iki kibazo cyakemurwa no kuba bakubakirwa agakiriro.
Umuyobozi w’intara y’amajyaruguru, Gatabazi Jean Marie Vianney asaba abayobozi b’uturere gushyira imbaraga zishoboka gushyigikira urubyiruko mu bikorwa byo kwiteza imbere kuko ari bo Rwanda rw’ejo.
Avuga ko ubuyobozi bw’ibanze bukwiye kugaragaza imbogamizi zose zishobora kubuza urubyiruko kwiteza imbere bukanakora inyigo yagira uruhare mu guhindura imibereho yarwo kuko biri mu ntego zihawe muri gahunda y’imyaka irindwi.
Ati “Turashaka ko abayobozi bakemura ibibazo by’abaturage kuva ku mudugudu kugera ku rwego rw’akarere natwe ku ntara tugakomeza kubashyigira, ndetse urubyiruko rurangije amashuri rudafite amahirwe yo kubona akazi tukabashakira amahirwe yo kubona imirimo.”
Gatabazi wagarutse ku gikorwa cyo gukusanyiriza inkunga yo guteza imbere urubyiruko rwo mu murenge wa Mukarange cyasize habonetse miliyoni imwe, avuga ko hazakomeza gushyirwa imbaraga mu gushakira igishoro urubyiruko.
Ubuyobozi bw’akarere ka Gicumbi buteganya kubaka agakiriro mu murenge wa Rukomo, gusa bamwe mu rubyiruko bavuga ko aka gakiriro kazaba kubatse kure kuko kategereye umugi wa Byumba kandi ari ho bafite isoko ry’ibyo bakora.
Evence NGIRABATWARE
UMUSEKE.RW/GICUMBI


text:
- Yiciwe Inka 20 n’abacengezi
- Yapfushije inyana 10 kubera ko za nyina zari zashimuswe
- Imodoka ye yaratwitswe ku bw’amahirwe Abacengezi basanga atarimo
- Yatwikiwe Inzu
- Yarashwe n’abacengezi yakoresheje inama batatu barapfa, we ararusimbuka
Rucagu Boniface wabaye Perefe wa Perefegitura ya Ruhengeri kuva mu mwaka wa 1997 kugeza mu mwaka wa 2009, avuga ko kugira ngo atsinde Abacengezi muri ako gace byamubereye akazi gakomeye, ku buryo ngo nawe yagombaga kuba yahasiga ubuzima.
Rucagu ubu ufite imyaka 71, avuga ko ubwo yari Perefe wa Ruhengeri yarwanyije abacengezi bari barayogoje aka gace, ari nako we bamuhigaga umunsi ku wundi ngo bamwice.
Gusa kuyobora aka gace ngo ntibyari bimworoheye kuko kari indiri y’abari barahekuye u Rwanda n’Abacengezi bahoraga bashaka kumena amaraso y’Abanyarwanda.
Aba bari bazwi nk’Abacengezi, bari biganje muri iyi Perefegitura aho bakoraga ibikorwa byo kwica abaturage, gutwika imodoka, kwica abayobozi, ibi kandi babikoraga babifashwamo n’abaturage babaga bahatuye. Umugambi wabo wari uwo gukomeza Jenoside.
Kuri Rucagu wari umaze kugirwa Perefe muri Ruhengeri, avuga ko aka kazi kari gakomeye, ariko akemeza ko abaturage baho yari abazi, cyane ko kuva mu mwaka wa 1984 kugeza mu mwaka wa 1994, yari umwe mu badepite bari bahagarariye Ruhengeri mu Nteko Ishinga Amategeko y’u Rwanda, ku butegetsi bwa Perezida Habyarimana.
Mu kiganiro yahaye ikinyamakuru Izubarirashe.rw, Rucagu Boniface, avuga ko mu buzima bwe yumva yakorera abaturage ibyiza, ibi bikaba ari nabyo byatumaga abari batuye Ruhengeri baramwumvaga cyane kandi bakamwubaha.
Agira ati “Buri munsi numva nakorera abaturage ibyiza, icyo gihe rero maze kugirwa Perefe abaturage barambonye, ibyo mbasabye ko bankorera nabo bakanga kumbabaza, icyo nasabasabye mbere na mbere nabasabye ko duhindura amateka, kandi ko atari ubwa mbere amateka ahinduka.”
“Narababwiye nti twari mu butegetsi none buvuyeho kandi buvanweho n’amahano bwakoze, rero icyadufasha kikatubeshaho n’abana bacu, ni ukuyoboka ubutegetsi bugiyeho cyane ko bufite icyerekezo kigamije kubanisha abanyarwanda neza, nti rero murabizi twabanye igihe kirekire, muzi ko ntashobora kubifuriza ikibi, nimwemere rero ko ibi mbabirwa ari ukuri kandi kuzabakiza mu buzima bwanyu.”
Rucagu nawe ukomoka mu Ruhengeri, avuga ko iyo yamaraga kubwira abaturage ba Ruhengeri kureka gukorana n’Abacengezi, atahitaga ababwira ko bamusubiriza aho. Agira ati “Narabwiraga nti singirango muhite munsubiza, nimugende mubiganireho igihe nzagaruka muzambwira icyo mwatekereje.”
Avuga ko iyo aba baturage bagarukaga guhura nawe, bamubwiraga bamusezeranyije kuva kera ko aho azajya nabo ariho bazajya, bityo ko kuva yarayobotse leta yari imaze kujyaho nabo bagiye kuyoboka.
Uko Rucagu yasimbutse Impfu
Rucagu Boniface muri iki kiganiro yahaye iki kinyamakuru, yabajijwe niba nta kibazo cyo gushaka kumuhitana cyamubayeho, avuga ko mu by’ukuri kuyobora Ruhengeri byari akazi gakomeye kuko ngo buri saha yabaga yakwicwa.
Agira ati “Abacengezi banyaze inka zanjye 20 zabaga ahitwa Nyamugari mu Murenge wa Nemba, baraje barazitwara icyo gihe ndibuka ko zari zifite inyana 10 zari zavutse zitaramara icyumweru, gusa inyana zo ntibamenye aho ziri, za nyina zigiye inyana nazo zishwe no kutabona amata.”
Yungamo ati “Uretse gutwara inka zanjye, abacengezi bantwikiye imodoka hafi ya Musanze, barayigose bagira ngo ndimo, bagiye kubona babona sindimo, umushoferi wanjye nari nayimuhaye ngo ajyane umuturage ahura nabo (Abacengezi) barakaye, bahamagara abaturage bati nimuzane ibiti n’ibishangara tuyitwike, gusa umushoferi yarabacitse ariruka, niwe wavuze ko abacengezi bayitwitse.”
Rucagu kandi avuga ko yarashwe ubwo yari ayoboye inama abantu batatu bakahasiga ubuzima, babiri bagakomereka, ariko we ararusimbuka atanakomeretse.
Iyo avuga ibi agira ati “Nari muri Gakenke, twakoze inama y’abaturage, hari haje nk’abaturage barenga ibihumbi 20, uziko ahari abayobozi haba hari n’amahema, ayo rero niyo yatumye abacengezi bamenya ko ariho turi, bahise bohereza amasasu aho twari turi abaturage bariruka, njye aho nari nicaye nahise mvuga nti ubu ndirukankana n’abaturage, nzongere njye imbere yabo mvuge ijambo? Nyuma ngiye kureba nasanze amasasu yamaze kwica abantu batatu, abandi babiri bakomeretse, mu buzima bwanjye nibwo nari ndambaye hasi ku butaka.”
Avuga ko nyuma abacengezi babonye ko icyo bashakaga bakirangije barekeyehe aho kurasa, nawe yongera kubwira abaturage bari basigaye batahunze guhurira kuri Komini, aha akaba ari naho ngo yababwiye ko bakwiye kuva inyuma y’Abacengezi.
Agira ati “Twakoze inama ndababwira nti barimo kubabeshya (Abacengezi) ngo bararwanira Abahutu, muze kureba abamaze gupfa niba ari Abatutsi, narabwiye nti bazabamara bababeshya ngo barabarwanira, narabwiye nti ni muze duhaguruke natwe tubarwanye, ariko icya mbere tubwire abana bacu bariyo, inshuti zacu ziriyo zitahe ku mahoro, zijye mu buzima busanzwe ntacyo bazaba.”
Rucagu avuga ko iyi ariyo yabaye intangiriro yo gutsinda Abacengezi muri Ruhengeri.
Rucagu Boniface wanabaye Perezida w’Itorero ry’Igihugu kuva mu mwaka wa 2009 kugeza mu mwaka wa 2017, ubu akaba yaragizwe umwe mubagize Inama Ngishwanama y’Inararibonye, iyo muganira akubwira ko ubu aribwo buyobozi bwiza yabonye mu myaka yose irenga 50 amaze akorera Leta zagiye ziyobora u Rwanda.
Nzakomeza kwambara imyenda iriho ifoto ya Perezida Kagame ubuzima bwanjye bwose-Rucagu


text:
Umuhanzi w’Umurundi Mucyo Adonis waririmbye indirimbo ‘Nzogera ku cyo yavuze’ yakunzwe cyane mu Rwanda, agiye gutaramira abaturarwanda mu gitaramo azamurikiramo album ye yitiriye iyi ndirimbo.
Mucyo ubu ubarizwa mu Rwanda (yaje ahunze) yamenyekanye mu itsinda ryitwa ‘One Nation’ ririmba indirimbo zo kuramya no guhimbaza Imana mu Burundi.
Iki gitaramo azamurikiramo album ye yise ‘Nzogera kuco yavuze’, gifite umutwe ugira uti ‘Made in Heaven’ kizanitabirwa n’abahanzi b’Abanyarwanda baririmba indirimbo zo guhimbaza no kuramya Imana.
Mucyo avuga avuga ko amaze iminsi ategura ibihangano by’umwuka igihe kikaba kigeze ngo agaragaze umusaruro w’ibyo yari ahugiyemo.
Ati «Navuga ko Imana yampaye irindi hishurirwa kandi rizagera mu mahanga ya kure.»
Avuga ko iyi album agiye gushyira hanze iriho indirimbo zikubiyemo ubutumwa bwa Yesu ko ari afite ubushobozi bwo gukuraho umubabaro wose
Ati «Yesu ufite ubushobozi butangaje kandi wakira abamugana bose. Navuga ko ubutumwa burimo budahabanye na gato n’ubwo abantu bagiye bumva mu bindi bihangano twakoze mu myaka yashize, ariko ikiruta byose ni uko ari ubutumwa Imana yampaye nsenga ngo mugeze k’ubwoko bwayo, abihana ibyaha bakizwe [Luka 4:18].”
Avuga ko Abahanzi Nyarwanda bamaze gutera imbere mu kuramya no guhimbaza, akavuga ko ategereje umusanzu wabo kuko hari abamwemereye kuzaza kumutera inkunga ariko ko atabavuga aka kanya.
Abazitabira iki gitaramo kizaba tariki 26 Ugushyingo muri Kigali Serena Hotels, bazabasha kubona CD z’iyi album iriho indirimbo yakoreye mu Rwanda zirimo iyitwa Urwibutso, Ndategereje, Ndi amahoro n’Urukundo ruhebuje.
Daddy SADIKI RUBANGURA
UMUSEKE.RW


text:
Ku itariki ya 28 Ukwakira 2017,Nyakubahwa Minisitiri w’Intebe Ngirente Edouard yifatanyije n’abaturage bo mu murenge wa Nyagatare haterwa ibiti ku buso bwa hegitari 30 mu kagari ka Rutaraka..
Minisitiri w’Intebe Ngirebnte Edouard, asaba ko ibiti biterwa birindwa kononwa kandi hakanashakishwa izindi ngufu zikoreshwa mu gucana zigasimbura ibiti byakoressha kandi ko hakoreshwa gas na biogas ku batuye mu cyaro mu rwego rwo kugabanya ibiti bicanwa no kurengera ibidukikije muri rusange.
Minisitiri w’Intebe, Ngirente Edouard, atera igiti
Kuri uyu munsi watangijweho Igihembwe cyo gutera amashyamba 2017/2018 wari ufite insanganyamatsiko igira iti: “Amashyamba, Inkingi y’iterambere rirambye”.
Nyakubahwa Ministiri w’Intebe Ngirente Edouard, agaruka ku kamaro k’ibiti n’amashyamba harimo gutanga imvura, imbuto ziribwa, imiti n’ibicanwa anasaba kubirinda no kubitera ku bwinshi na cyane ko Leta y’u Rwanda yiyemeje gutera ibiti ku buso bungana na 30%.
Muri uyu mwaka, mu karere ka Nyagatare hateganyijwe guterwa ibiti by’amashyamba 572,294, ibiti bivangwa n’imyaka 371.252 hamwe n’ibitanga imbuto ziribwa 28.000.
Uretse gutangiza Igihembwe cyo gutera amashyamba 2017/2018, Minisitiri w’Intebe yanasuye uruganda rukora amakaro mu mabuye ya granite rukorera mu karere ka Nyagatare agaragarizwa uko rukora n’aho rukura amabuye rukoresha.
Kagaba Emmanuel, umwezi.net


text:
Yakiriye agakiza kubera itangazamakuru abisangije abandi bashaka kumwica
Gabriel Saleh yakuriye mu muryango w’abayisilamu b’abasunite muri Yemeni aza kujya muri Leta zunze ubumwe z’Amerika muri 2009 yakira agakiza kubwo gukurikira ubutumwa bwiza ku binyamakuru byandika kuri murandasi.
Muri 2011ubwo yakoraga mu kigo Alabama, Gabriel yatangiye kujya aterwa ubwoba na bagenzi be b’abayisilamu bituma atangira kugira impungenge z’aho agana yibaza niba koko ari kujya mu ijuru.
Avuga ko yatangiye gushakashaka kuri interinete uburyo yamenya ukuri. Aza kugera ahantu hari ubuhamya bw’abantu benshi bahoze muri isilamu bakaza kwakira agakiza agakunda kubukurikira. Gabriel ntabwo yiyumvishaga uburyo umuyisilamu w’umwarabu uzi ikorowani yakwakira agakiza akava muri isilamu.
Yatangiye gushidikanya ku myizerere ye bitewe n’amavidewo yabonaga y’abayisilamu bicaga bagenzi babo. Agaragaza ko byamugoraga kubyumva kuberako idini ya isilamu yayikundaga cyane. Umunsi umwe yaje kugera ku nyandiko igaragaza impamvu abantu bishora mu ntambara ntagatifu bigatuma zigwamo inzirakarengane nyinshi bagendeye kuri korowani.
Mu minsi ya mbere Gabriel yatangiye kujya yibaza ibibazo byinshi ndetse atangira kujya yandika ku rukuta rwe rwa facebook ibyo yibazaka ku idini ya isilamu ndetse no kuri Muhammed.
Yahise atangira kwibasirwa na bagenzi be bituma afata umwanzuro wo kuva mu idini ya isilamu. Yatangiye kujya afata Bibiliya agasenga ngo Mana nkeneye kumenya ukuri, ntabwo nzi neza niba muri iki gitabo harimo ukuri, ndagusabye ukunyereke.
Afunguye Bibiliya yahise agera ku ijambo riri muri Matayo: 7:14-16 “Mwirinde abahanuzi b’ibinyoma baza aho muri basa n’intama, ariko imbere ari amasega aryana. Muzabamenyera ku mbuto zabo. Mbese hari abasoroma imizabibu ku mugenge cyangwa imbuto z’umutini ku gitovu?”
Imana yahise ifungura amaso yumva abonye igisubizo k’ikibazo yibazaga bituma ahita afata ikemezo cyo gusoma Bibiliya ahereye mu itangiriro. Amaze kuyisoma ahita akunda Yesu cyane nyuma yo kubona itandukaniro rye hamwe na Muhamedi.
Iri jambo rya Yesu ryamukozeho yumva iyi nkuru nziza atayihererana. Matayo: 10:33 “Ariko uzanyihakanira imbere y’abantu nanjye nzamwihakanira imbere ya data uri mu ijuru”.
Atangira gusangiza abandi ubutumwa bw’imyizerere ye ya Gikirisitu ku rukuta rwe rwa facebook ariko byamugizeho ingaruka kuko batangiye kumushaka kugirango bamwice. Ariko ibyo ntabwo byamuciye intege yakomeje imyizerere ye kandi asaba inkunga y’amasengesho kugirango akomeze yamamaze inkuru nziza ya Yesu.
Infochretienne.com
[email protected]


text:
Queen Kalimpinya igisonga cya gatatu cya nyampinga w’u Rwanda wa 2017, usibye kuba yarambitswe iryo kamba, ubusanzwe ni n’umubyinnyi w’Itorero Imena ryitoreza i Nyamirambo, ubuyobozi bwaryo bukaba bwemeza ko buzakomeza kumuba hafi kugira ngo azese imihigo yahize.
Semanza Jean Baptiste bakunze kwita Jabastar Umuyobozi w’Itorero Imena mu kiganiro yagiranye n’ikinyamakuru izubarirashe.rw kuri uyu wa Gatatu tariki ya 1 Werurwe 2017 yavuze ko bazakomeza gushyigikira Queen Kalimpinya mu bikorwa bye.
Jabastar yakomeje avuga ko Miss Queen ari umuhanga mu kubyina kuko na mu mashuri yabaye umubyinnyi akaba n’umutoza akoresheje ubumenyi yakuye mu Itorero Imena. Kuba Queen yarasubije neza ibibazo yabajijwe bishingiye ku muco, Jabastar avuga ko mu Itorero Imena batoza kubyina n’umuco.
Umuyobozi w’Itorero Imena yakomeje agira ati “Queen ni umwana w’Itorero, ntabwo tubakundisha kwiga gusa tubatoza n’umuco binyuze mu biganiro tubaha”.
Jabastar yakomeje agira ati “Queen ni umwana ugira umuco n’ikinyabupfura, nyuma yo gutsinda yashimiye Itorero kuko twakomeje kumuba hafi”.
Umuhanzi Jabastar akaba n’Umuyobozi Mukuru w’Itorero Imena avuga ko mu byo bashyira imbere harimo no kubaka umuryango ari nayo mpamvu bakorana n’imiryango y’ababyinnyi babo.
Gusa nubwo Miss Queen ari umubyinnyi, ariko umwanya we munini awuharira amasomo.
Ikinyamakuru izubarirashe.rw cyagerageje kuvugana na Queen, ntiyaboneka ku murongo we wa telephone igendanwa.


text:
Akarere ka Nyarugenge kaje ku mwanya wa 5 mu mihigo y’umwaka wa 2016-2017, uyu mwanya kawujeho kavuye ku wa 18 mu mihigo ya 2015 – 2016. Kuzamuka mu ntera uyu mwaka Nyarugenge ikaba ivuga ko yabigezeho ibikesheje uruhare rw’abaturage n’abafatanyabikorwa.
Umunyamabanga Nshingwabikorwa w’Akarere ka Nyarugenge Hategekimana Fred avuga ko ibikorwa byagezweho byagizwemo uruhare n’abaturage kimwe n’abafatanyabikorwa, ati ”Mu bikorwa binyuranye twahize birimo umudugudu w’ikitegererezo ugezweho twubatse mu murenge wa Mageragere, imihanda, ivuriro ngoboka rya Karama mu murenge wa Kigali, amashuri, amazu y’abatishoboye byose byagezweho abaturage n’abafatanyabikorwa babigizemo uruhare.”
Avuga ko mu mihanda bakoze harimo umuhanda wa Kimisagara National uhuza umurenge wa Kimisagara n’umurenge wa Kigali, ati ”Uyu muhanda abaturage bawugizemo uruhare aho bemeye ko ubutaka bwabo bufatwaho, iki ni ikintu tubashimira kerekana uruhare n’ubwitange bwabo mu byakozwe.
Kandi ati ”Ubushize uyu muhanda wari uw’ibitaka ubu mu ngengo y’imari ya 2017-2018 turawushyiramo kaburimbo, uzafasha abaturage b’imirenge yombi kuva mu bwigunge uyu muhanda uzanahura n’undi muhanda uzava ku giti k’inyoni –Karama-Sun City – Nyamirambo.”
Indi mihanda uyu muyobozi asanga ari ingenzi harimo umuhanda Labanane Mwami uhuza Nyarugenge na Kicukiro, umuhanda Karama-Mwendo - Rwesero mu murenge wa Kigali n’umuhanda uhuza Miduha na Mageragere.
Mu bindi avuga bagezeho mu mihigo harimo za Ruhurura zabuzaga amazi guhita akaba yashyira ubuzima bw’abazituriye mu kaga, ati ”Hari Ruhurura ya Kivugiza, Amayaga- Akinyambo na Ruhurura ya Katabaro.”
Mu bindi byatumye akarere ka Nyarugenge kaza mu myanya myiza harimo guteza uburezi imbere kimwe n’ubwisungane mu kwivuza, ati ”Twubatse amarerero, ubwisungane mu kwivuza umwaka ushize twaje ku mwanya wa 2 mu gihugu, ibi bikorwa byose ni byo byatumye tuza ku mwanya twajeho wa 5.”
Avuga ko muri rusange imihigo yose yakoreshwejemo amafaranga agera kuri miliyari 9, anashimira by’umwihariko abaturage ku bw’uruhare rwabo, ati ”Ibi byose ntibyari kugerwaho iyo hatabaho ubufatanye n’abaturage, imihigo ni iyabo, ndabashimira nabasaba gukomeza kugira uruhare no mu gusigasira ibyagezweho hagamijwe ko turushaho kwihutisha iterambere ari nako twigira.”
GATETE JEAN BOSCO


text:
Byavugiwe mu nama yahuje abaganga b’abana bose bo mu Rwanda na bamwe baturutse mu mahanga, ku wa kane tariki ya 14 Nzeli 2017.
Dr Lisine Tuyisenge, umuganga w’abana akaba n’umwe mu bahagarariye ihuriro ry’abaganga b’abana mu Rwanda, yemeza ko umubare wabo ari muto wakagombye kwiyongera.
Agira ati “Umubare w’abaganga b’abana wagiye wiyongera kuko mu myaka ine ishize ntitwageraga no kuri 30 ariko ubu turi 71.
Uyu mubare ariko ntabwo uhagije kugira ngo tuvure abana bose bo mu Rwanda, icya ngombwa ni uko bakomeza kwiyongera kugira ngo tugabanye impfu z’abana.”
Akomeza asaba ababyeyi gukurikirana cyane abana babo, bakabagaburira neza kandi ugize impinduka ku mubiri we akagezwa kwa muganga byihuse.
Umwe mu babyeyi wari wazanye umwana we kumuvuza ku bitaro bya Kaminuza bya Kigali (CHUK) na we yemeza ko hari igihe bigorana kubona umuganga.
Agira ati “Hari igihe uzana umwana hano wenda ababara mu nda afite n’umuriro, bakamugabanyiriza umuriro ariko ku bindi bakaguha gahunda ugategereza igihe umuganga azabonekera.
Bigira ingaruka mbi ku mwana kuko akenshi akomeza kuremba, byakabaye byiza habonetse abaganga benshi b’abana.”
Minisitiri w’Ubuzima, Dr Diane Gashumba avuga ko impfu z’abana zagabanutse ariko ko bidahagije.
Agira ati “U Rwanda rwabaye mu bihugu bya mbere byageze ku ntego z’ikinyagihumbi. Impfu z’abana bari munsi y’imyaka itanu zaragabanutse, ubu ziri kuri 50/1000.
Ku mpinja ziri munsi y’ukwezi, ubu ziri kuri 30/1000, ariko turashaka ko zikomeza kujya hasi kurushaho ari na byo tuganira muri iyi nama, ngo turebe uko abaganga bafashwa bityo tubigereho.”
Ashishikariza abaganga n’abakora kwa muganga muri rusange gutanga serivisi nziza, kugira ngo umubyeyi utwite yitabweho, ntihagire umwana upfa avuka kandi umubyeyi yageze kwa muganga. Icyo ngo nicyo kizatuma impfu z’abana zigabanuka cyane.


text:
Mu mihigo y’uyu mwaka wa 2013/2014,Akarere ka Kamonyi kiyemeje kugira nibura Biyogazi imwe yubatswe muri buri Kagari.
Ubuyobozi bw’aka karere bwagaragaje ko uyu mwaka ugiye kurangira urangira hubatswe Biyogazi 59 nshya zikaza ziyongera ku zindi zigera kuri 70 zari zisanzwe.
Ibi byagaragajwe ubwo aba bayobozi basuraga umuryango wa Benilde Uwitugabiye, utuye mu Mudugudu wa Nyenge Akagari ka Bugoba mu Murenge wa Rukoma, wamaze kwiyubakira Biyogazi tariki 15 Gicurasi 2014.
Uwitugabiye (...)
Mu mihigo y’uyu mwaka wa 2013/2014,Akarere ka Kamonyi kiyemeje kugira nibura Biyogazi imwe yubatswe muri buri Kagari.
Ubuyobozi bw’aka karere bwagaragaje ko uyu mwaka ugiye kurangira urangira hubatswe Biyogazi 59 nshya zikaza ziyongera ku zindi zigera kuri 70 zari zisanzwe.
Ibi byagaragajwe ubwo aba bayobozi basuraga umuryango wa Benilde Uwitugabiye, utuye mu Mudugudu wa Nyenge Akagari ka Bugoba mu Murenge wa Rukoma, wamaze kwiyubakira Biyogazi tariki 15 Gicurasi 2014.
Uwitugabiye yavuze ko gukoresha ingufu za biyogazi ari igisubizo kirambye kuri we n’umuryango we, kuko takakigorwa no kubona inkwi zo gutegura amafunguro.
Yagize ati "Cyari ikibazo gikomeye kugira ngo tubone inkwi zo guteka, cyane ko n’amashyamba bigaragara ko yagabanutse. Ubu nta kibazo tukigira duteka kuko dufite uburyo bwiza bwo gutegura ibyo kurya”.
Uretse guteka, uyu mubyeyi yemeza ko Biyogazi yabafashije mu birebana n’isuku kuko itagira umwotsi, ndetse n’ibikoresho watetsemo ntibishobora kwandura ubusa; usanga bikeye cyane. Kuri we Biyogazi bayifashisha no mu gushariza telefoni.
Solange Muhimpundu, Umukozi ushinzwe ubuhinzi ari nawe ukurikirana ibikorwa by’iterambere muri uyu Murenge, yavuze ko Biyogazi izafasha abayobozi mu ngamba zo kurengera ibidukikije hirindwa iyangizwa ry’amashyamba.
Muhimpundu yongeyeho ko kubaka no gutunga biyogazi byoroshye, ariko bikaba bisaba kuba nibura woroye inka kuko amase ari yo akoreshwa mu gutunganya izo ngufu.
Icyo umuturage asabwa ni ukugura ibikoresho by’ibanze bitwara nibura amafaranga y’u Rwanda ibihumbi 300, Leta nayo ikongeraho ubundi bufasha burimo gushaka no guhemba umutekinisiye wo gukurikirana ibikorwa kugeza biogas itangiye gukora.
Uyu mukozi yemeza kandi ko ibisigazwa bituruka ku Biyogazi, bivamo ifumbire nziza cyane, yafasha mu kongera umusaruro.
Ingufu za Biyogazi, ni kimwe mu byo Leta y’u Rwanda ikomeje gushishikariza abaturage kugira ngo babashe kubona ibisimbura ibicanwa byifashishwaga mu gutegura amafunguro hanagamijwe kurengera ibidukikije.
Faustin NTAKIRUTIMANA/ Ushinzwe Itangazamakuru mu Karere ka Kamonyi


text:
Mu
nama mpuzabikorwa y’akarere ka Ngororero, Guverineri w’intara y’Iburengerazuba Mukandasira
Caritas, yasabye abayobozi b’inzego z’ibanze gukemura vuba na bwangu ikibazo cy’ingo
zose zitagira imisarani.
Mu nama mpuzabikorwa y’akarere ka Ngororero, Guverineri w’intara y’Iburengerazuba Mukandasira Caritas, yasabye abayobozi b’inzego z’ibanze gukemura vuba na bwangu ikibazo cy’ingo zose zitagira imisarani.
By Ubwanditsi | Views : 6888 | Kuya 09-23-2016 07:04
Kutagira ubwiherero mu ngo zimwe na zimwe zo mu karere ka Ngororero ni ikibazo cyagarutsweho cyane muri iyi nama mpuzabikorwa yahuje inzego z’ibanze kuva mu midugudu, utugali, imirenge ndetse n’akarere bashakira hamwe uko cyabonerwa umuti.
Umuyobozi w’intara y’iburengerazuba Mukandasira Caritas, yavuze ko atiyumvisha ukuntu muri iki cyerekezo Igihugu gifite, hari ingo zitagira imisarani, Ashimangira ko nta rugo na rumwe rwagombye kuba rudafite ubwiherero kuko kutagira imisarani bigira ingaruka mbi z’isuku nke, n’indwara zituruka k’umwanda.
Mukandasira yanenze bamwe mu bayobozi b’imidugudu igaragaramo iki kibazo, kuba ba ntibindeba.
Abayobozi b’imidugudu bahahwe icyumweru kimwe gusa kuba bagaragaje urutonde rw’ingo zidafite ubwiherero ndetse no kuba cyabonewe umuti, buri rugo rufite umusarani mwiza kandi wujuje ibisabwa, kugira ngo birinde abaturage kwiherera mu gasozi, harengerwa ubuzima n’ibidukikije. Aba bayobozi b’ibanze bakaba biyemeje ubukangurambaga.
Muri iyi nama mpuzabikorwa y’akarere ka Ngororero, banagarutse ku kibazo cy’umutekano aho Umuyobozi w’ingabo mu ntara y’iburengerazuba General Major Alexis Kagame, yibukije aba bayobozi b’ibanze, gukumira no kurwanya abantu bitwaza imyemerere y’idini ya Isilamu bagamije guhungabanya umutekano mu bikorwa by’ubutagondwa n’ubuhezanguni.
Imparirwakurusha za Ngororero zaboneyeho n’umwana wo kwinenga ku mwanya wa 14 zitishimiye mu mihigo y’umwaka wa 2015-2016, zivuga ko ari ipfunwe kurizo, mu gihe akarere kabo kazaga mu myanya 3 ya mbere mu kuyesa. Bavuga ko kubufatanye n’abaturage bagiye gukora ibishoboka byose, bakazisubiza igikombe cyabo cyabaciye mu myanya y’intoki.


text:
Muri aba bakobwa bose, uzitondere kurushaho uwa 3, uwa 4 n’uwa 10 kuko ni babi kurusha abandi bose. Aba utabitondeye, n’iyo mutashakaga gutindana nabo ubwabyo byakuzanira akaga.
1. NYIRAMAHANE: Uzi wa mukobwa uhora arakaye, umwe uhora avugisha ab’igitsina gabo nabi? Burya nt akabura imvano mwana wa mama, ushobora gusanga aba yarababajwe kenshi n’abandi bahungu. Umukobwa nk’uwo mujinya we uba ufite ishingiro, uzumve ko hari igihe na kimwe ashobora kuvuga abagabo neza, buri gihe cyose abavuga nabi kuko niko abazi. Bishobora kuba atari ukubabazwa n’abahungu benshi mu rukundo ariko ugasanga na se atarigeze yita kuri nyina, bikaba ari byo byamuteye umujinya ku bantu b’igitsina gabo muri rusange. Ntabwo ukeneye bene uyu mukobwa kuko igihe bizabaho ukagira icyo umubabazaho n’iyo waba utabigambiriye, uzitegure ko azagushyiraho amakosa yose azi ku bantu b’igitsina gabo bose kandi ntuzanabasha kubikemura kuko utazigera umenya n’icyo ugomba gusabira imbabazi.
2. NYIRAKWIKUNDA: NiBa ukeneye kubaka urugo rurangwamo umunezero uririnde umukobwa wikunda byo gukabya, umunezero uzanwa n’uko mwembi muwifurizanya kandi hamwe ukora ibishoboka byose ngo mugenzi wawe nawe anezerwe. Umukobwa wikunda cyane ahora ashaka kunezezwa kandi ntabwo yumva ko nawe afite inshingano yo kwita ku munezero w’abandi. Umukobwa uhora ashaka kuba uwa mbere muri byose, umwe uzakubwira inkuru z’umunsi we w’amavuko gatatu kugira ngo uwumenye atarakubaza uwawe, ntabwo azigera aguha urugo rurangwamo umunezero.
3. NYIRANKUNDIBINTU: Mwana wa mama uragendere kure y’umukobwa ukunda ibintu cyane. Niba iyo atari kuvuga imodoka ya kanaka aba ari kuvuga telefone yabonye aha n’aha cyangwa akaba arimo kuvuga ikanzu runaka yambaye cyangwa isakoshi igezweho, uramenye rwose ubishoboye ntuzigere unafata izina rye mu mutwe. Umukobwa muhura buri gihe ukumva ikimushishikaje cyane ni ibintu nk’ibyo nushakana na we ntuzagirengo sinakubwiye.
4. NYIRANKUNDABOSE: Waba ukururwa na wa mukobwa usekera buri mugabo wese? Umwe mbese umeze nk’akanyugunyugu uvugana na buri mugabo wese akagenda atekereza ko yamukunze? Mwana wa mama uramenye rwose kuko burya ingeso ishira ari uko nyirayo yapfuye kandi ndabizi ko bitazagushimisha kumenya ko umugore wawe yirirwa akururukana n’abagabo bose muturanye, abiganye na we, abo bamenyaniye mu kazi n’ahandi bose akumva yabagira abe.
5. MUKUNDABIRORI: Ikizakubwira Mukundabirori, nta kirori aba atatumiwemo kandi ntacyo ajya asiba n’iyo yaba atameze neza, ahora yambaye imyenda igezweho ijyanye na buri kirori umubonye wese ntashidikanye ko ari umunyamugi. Iyo atari kuvuga uko ikirori cy’ubushize cyagenze aba avuga ibizabera mu kirori gitaha. Mbese wa wundi uhora afite ubwoko bw’ibirori bidashira, ngaho ni anniversaire, baby shower, bridal shower cyangwa house party agomba kwitabira. Ntuzatekereze ko bene uwo mukobwa azatuza ngo ni uko yubatse, azakomeza gutyo kandi bene uwo mwubakanye yarugusenyeraho rubanda bamureba bakabona ni umunyarugwiro ndetse ahubwo mwagirana ikibazo bakavuga ko ari wowe udashobotse.
6. NYIRAMPABWABYOSE: Umukobwa wakuze ahabwa ibintu byose ashaka, yaba abikeneye cyangwa atabikeneye, umwe utarigeze agira icyo avunikira cyangwa ikindi kintu kimusaba kwitanga ngo akigereho ntashobora kukubera umugore mwiza. N’ubwo waba utekereza ko ushobora kumuha ubuzima nk’ubwo yari asanzwe afite iwabo, ugomba kwibuka ko kubaka bizana abana kandi abana basaba ubwitange ndetse no kwemera kuvunika. Kubaka urugo ubwabyo ni ukwiyemeza kuvunika no guhangayikira ahazaza h’umuryango. Umukobwa utarigeze agira icyo yitangaho cyangwa ngo ashimishwe n’ibyo yavunikiye mu buzima bwe mutarabana ntabwo azabyigira iwawe.
7. NYIRANSHAKACARE: N’ubwo ari ibisanzwe ko abakobwa n’abagore bakunda kwitabwaho bimwe ab’ubu mwita "Care", umukobwa ushaka kwitabwaho cyane ntabwo ashobora kubaka ngo rukomere. Umugabo mwiza yita ku mugore we uko ashoboye ariko ntabwo bishoboka ko yabikora buri gihe cyose, umugore muzima agomba kumenya ko umugabo we amukunda kandi ko amwitaho n’iyo yaba atari kumwe nawe. Umukobwa udashaka ko ugira akanya n’inshuti zawe cyangwa abavandimwe bawe kuko buri gihe utari kukazi aba ashaka ko uba iruhande rwe cyangwa umwe ushaka ko muba muri kumwe ahantu hose igihe cyose ntabwo ashobora kukubera umugore mwiza kuko igihe bitazashoboka ko muba muri kumwe azumva ko urimo kumuca inyuma cyangwa gukora ayandi mabi. Hari n’abakabya noneho n’akazi akumva ukabya, akagucyurira ko ukamurutisha, ko ugakunda cyane ukwiye kugabanya na we ukajya umwirebera, uyu uzamwitondere kuko umunsi wamuhinguka imbere umubwira za "Ndagukunda" yaburaye yagukuramo iyo kotsa.
8. NYIRAMAGAMBO: Mbese umukobwa wabengutswe yaba ashishikazwa n’iby’abandi kurusha ibimureba? Yaba se ari wa mukobwa usanga iyo atari kuvuga uko ba kanaka babayeho aba arimo kuvuga icyo kanaka atunze cyangwa araye akora? Umwe mbese uvuga abitwara nabi, abo abona ari abaturage badasobanutse n’ibindi nk’ibyo yibanda cyane ku buzima n’imibereho by’abandi... Uramenye rwose ntabwo ukeneye bene uyu mukobwa kana ka mama, uyu ntiyazakubera umugore muzima. Kubaka bisaba kwita ku bikureba, mukajya inama ndetse mukiha n’intego. Niba mugenzi wawe ashishikazwa n’iby’abandi kurusha ibibareba ubwanyu umenye ko utazigera utsinda intambara urimo kurwana.
9. NYIRANTACYONIYEMEZA:Umukobwa udashobora kugira ikintu na kimwe yiyemeza ngo abe aricyo akora cyangwa yiga, umwe usanga ahora ashaka ikintu gishya yahugiramo, utangira ikintu bitamaze kabiri akagishingukamo, uwo ntabwo yakwiyemeza kubaka ntuzigere utakaza igihe cyawe kuri bene uyu mukobwa. Erega uwo ntafatika utamwitondeye wazashiduka na we akuvuyeho, ibye uba usanga bidafite gahunda ihamye.
10. NYIRAGASHIZISONI: Niba buri gihe umukobwa ukunda ahora avuga nabi ndetse agashira isoni ku bantu n’iyo baba ari abo atekereza ko bari munsi ye, ntuzirirwe unamutekerezaho rwose. Wibuke ko umugore rubanda babona ari mwiza ari ugwa neza, umwe wubaha abantu rubanda bakajya bavuga bati kanaka niwe ufite umugore abandi barabeshya. Uwo mukobwa usuzugura gutyo, nimubana burya nawe ntuzagirengo kugusuzugura akakuraba nk’icyo imbwa ihaze bizamugora.
Ndibaza ko nagerageje kukunyuriramo muri macye uko mbitekereza, ahasigaye n’i ahawe mwana wa mama uzitonde kandi ufate akanya kawe witegereze neza unasenge kuko umugore mwiza umuntu amuhabwa n’ Imana, ariko kandi Imana yanaguhaye ubwenge ngo ujye ubukoresha mu gushishoza umenye icyiza n’ikibi.


text:
Mu gihe abatuye mu Mudugudu wa Muyebe mu Murenge wa Rongi mu Karere ka Muhanga, bavuga ko bahangayikishijwe no kutabona imodoka rusange ibakura aho batuye ikabageza mu mugi wa Muhanga, ubuyobozi bw’Akarere buravuga ko bugiye kubashyiriraho imodoka nini izajya ibatwara.
Iyo uturutse mu mugi wa Muhanga werekeza Rongi ukoresha urugendo rw’isaha mu modoka. Mu bahatuye hari benshi bahitamo gukora urugendo rw’amaguru kubera kubura imodoka rusange yagenewe gutwara abagenzi, bakagera i Muhanga bakoresheje amasaha arenga 4.
Habiyaremye Charles, umwe muri aba baturage, avuga ko mu minsi ishize Perezida wa Repubulika Paul Kagame yabahaye umuhanda mwiza, ariko kuri ubu bakaba nta modoka rusange y’abikorera yari yahashyirwa kugira ngo iborohereze urugendo bakora bajya guhaha mu mugi wa Muhanga.
Ati “Twahawe umuhanda, dutuzwa mu Mudugudu urimo inka, Biyogazi n’amazi gusa dukeneye na Bisi izajya idufasha mu ngendo dukora tujya kurangura cyangwa mu yindi mirimo iduteza imbere.”
Niyoyita Emmanuel, we avuga ko mbere y’uko bahabwa umuhanda Mbuga-Mpimbi na Bureramana, babanzaga kunyura mu Murenge wa Kiyumba bakoresheje inzira y’amaguru, akaba ari ho bajya gutegera imodoka.
Ati “Uyu muhanda Perezida yaduhaye watumye ibirometero twakoreshaga tunyuze i Kiyumba bigabanuka, gusa ikitugoye ni ukubona imodoka rusange tuzajya twishyura buri munsi kuko muri aka gace nta modoka nyinshi z’abantu ku giti cyabo dukunze kubona.”
Umuyobozi w’Akarere ka Muhanga, Uwamariya Béatrice, yahumurije aba baturage ko mu gihe cya vuba bagiye gushyirirwaho imodoka izajya ibavana mu Murenge wa Rongi ikabageza mu mugi wa Muhanga muri gare.
Yagize ati “Akarere kacu gaherereye mu bice by’icyaro, muri ibi bice turimo gukora ibishoboka kugira ngo ibikorwaremezo byinshi byegerezwe abatuye mu Mirenge ya kure, ubera ko twabanje kubatuza, turanaboroza igikurikiyeho ni ukubashyiriraho uburyo bubafasha mu ngendo”.
Usibye ikibazo k’imodoka, aba baturage bavuga ko bakeneye n’umuriro w’amashanyarazi kuko ari wo uzatuma bihangira imirimo bakareka kujya kuyishakira mu mugi wa Muhanga nk’uko bisanzwe bigenda.
MUHIZI ELISÉE


text:
Igishanga cya Mirayi gikora ku mirenge ya Muganza na Gishubi abagihingamo umuceri ubu bari gusarura batishimye kuko umusaruro wabo wagabanutse ku rwego rwa kimwe cya kabiri. Impamvu ngo ni imirimo yo gutunganya urundi ruhande rw’iki gishanga yatumye ahahinze hakama.
Abahinzi muri aka gace ubuzima bwabo bushingiye ku gihingwa cy’umuceri ariko bavuga ko kubera iki kibazo ubu aho basaruraga 250Kg z’umuceri hari abari kuvanamo 100Kg gusa.
Vincent Hakizimana umwe muri aba bahinzi ati “ubu aho umuntu yabonaga ibiro magana atatu arasanga kimwe cya kabiri cyarabaye ibihuhwe (utarazanye intete). Byose kubera abatunganyije nabi igishanga.”
Jean Paul Hanganimana umuyobozi w’Akarere ka Gisagara wungirije ushinzwe ubukungu avuga ko iki kibazo cy’amazi yabuze ahahingwa umuceri cyatewe n’uburyo imiyoboro iyatwara yacukuwe.
Hanganimana ati “Byatewe n’uko bacukuye nabi imiyoboro y’amazi kuko bacukuye bakageza hasi cyane bituma amazi atabasha kuzamuka ngo agere hejuru.”
Uyu muyobozi yizeza abahinzi ko mu ihinga ritaha iki kibazo kizaba cyakemutse kuko ngo bakigejeje ku mushinga wa RSSP wafatanyije na MINAGRI n’Akarere gutunganya iki gishanga.
Ngo bazasaba rwiyemezamirimo wagitunganyije kugaruka agakosora ibyo atakoze neza.
Iki gishanga cya Mirayi igice cyacyo kitari gitunganyijwe ubu cyatunganyijwe mu myaka ibiri ishize gifite ubuso bwa 500Ha, izamaze gutunganywa ni 350Ha.
Christine NDACYAYISENGA
UMUSEKE.RW/Gisagara


text:
Korali Ingabire yo muri ADEPR Muhoza mu Karere ka Musanze yamurikiye abayikunda Alubumu yayo ya kabiri ikuramo asaga miliyoni eshatu n’igice z’amafaranga y’u Rwanda.
Manirafasha Ingabire Jean D’amour, Umuyobozi w’iyo korali yavuze ko amafaranga bakuye muri iyo Alubumu ikozwe mu buryo bw’amajwi n’amashusho bazayakoresha mu bikorwa by’ivugabutumwa ahantu hatandukanye, kongera ibikoresho bya muzika n’ibindi.
Yagize ati “Kumurika ibihangano byacu , ni kimwe mu bituma korali ibasha kubona amafaranga yifashisha mu bikorwa byayo. Amafaranga twabonye tumurika Alubumu yacu azatwunganira mu murimo wacu wo kuvuga ubutumwa bw’Imana bwiza”.
Yaboneyeho kandi umwanya wo gukangurira andi makorali kuzajya amurika ibihangano byayo kuko biyinjiriza amafaranga akabasha gukomeza gutera imbere n’ubutumwa bwiza bw’Imana bugatambuka binyuze muri ibyo bihangano.
Umubare w’amafaranga azava kuri iyo Alubumu, Manirafasha yavuze ko ushobora kuzazamuka bitewe n’ukuntu abona indirimbo zabo abantu bazikunze.
Iyi korali igizwe n’abaririmbyi 128 barimo abagabo abagore ndetse n’urubyiruko.
Abayigize bavuga ko ukuririmba mu buryo bw’umwimerere, gukora ibikorwa binyuranye birimo kuremera abatishoboye, gufasha kwishyura ubwisungane mu kwivuza bamwe mu baba badafite ubushobozi n’ibindi ari byo bituma abantu bayikunda.
NGABOYABAHIZI PROTAIS.


text:
Ireme ry’uburezi mu Rwanda ni ikintu kidasiba gukemangwa uko bukeye nuko bwije aho bivugwa ko bamwe mu banyeshuri barangiza amasomo muri za kaminuza ariko ugasanga nta bumenyi buhagije bafite yewe n’ururimi rw’icyongereza ugasanga ni ikibazo gikomeye haba mu mivugire ndetse no mu myandikire yarwo, bikavugwa ko na bamwe mu barimu badasobanukiwe uru rurimi kandi ari rwo bigishamo.
Bamwe mu banyeshuri biga muri za kaminuza ku kibazo cyo kumenya ururimi rw’icyongeraza bavuga ko bigoye kurumenya mu gihe bigishwa hakoreshejwe inyandiko cyangwa uburyo bwo kumurika inyandiko ku bikuta (projection) ariko urwigishamo nawe bikamugora cyangwa akigisha mu rurimi rw’ikinyarwanda nabo bakajya kwirwariza.
Bakomeza bavuga ko kumenya ururimi rw’icyongereza mu gihe utarwize neza mu mashuri yisumbuye bigoranye kuba wagira icyo wisumburaho ugeze muri kaminuza.
Ibi bikiyongeraho kugira amasaha make yo guhura na mwarimu kubera uburyo bwo kwiga muri system ya modules aho umuntu agira umwanya munini wo kwiyigisha.
Iki kibazo kikaba gikomeje kwibazwa mu gihe umunyeshuri urangije muri kaminuza agorwa no kuba yakwandika ibaruwa isaba akazi, cyangwa yakora ikizamini cyo kuvuga akagorwa no kumva cyangwa gusubiza mu rurimi rw’icyongereza.
Bamwe bakaba bavuga ko iki kibazo cyashakirwa umuti mu batanga ubumenyi muri izo ndimi kandi bagahera mu mashuri yo hasi.
Ibi bikaba buhuzwa na gahunda Ambasaderi Dr Charles Murigande umuyobozi mukuru ushinzwe iterambere rya kaminuza y’u Rwanda aherutse gutangariza Kigali today, ko ubu abarimu ba kaminuza bagiye gukorerwa isuzumwa ngo harebwe urwego bariho mu bumenyi bw’icyongereza buri wese ahabwe seritifika "Certificate" y’urwego ariho. Uzaba agifite ibibazo mu rurimi rw’icyongereza, azakomeza gufashwa ahabwa amahugurwa kugeza akimenye neza.
Ibi bikaba ngo biri mu rwego rwo gufasha abarimu bajyaga bigisha nabo ururimi rw’icyongereza bataruzi cyangwa bakamurika inyandiko ku bikuta bakigisha mu Kinyarwanda.
Daniel MUKESHIMANA/Umubavu.com


text:
Tariki 22 Kamena uyu mwaka Umuryango twabagejejeho inkuru y’ uwitwa Nsabimana Jean Baptiste wagiye gusezerana imbere y’ amategeko na Nkundubutatu Shalom bigapfa ku munota wa nyuma bitewe n’ uko ise wa Nsabimana yari amaze gutanga amakuru ko abo bageni bafitanye isano ya hafi.
Kuri ubu amakuru yizewe agera ku Umuryango ni uko aba bageni bo mu murenge wa Kayenzi mu karere ka Kamonyi barasezerana imbere y’ amatege kuri uyu wa Kane tariki 21 Nzeli 2017.
Umuryango ufite kopi y’ ibaruwa umuryango wa Nsabimana n’ uwa Nkundubutatu bandikiye ubuyobozi babumenyesha ko abo bombi nta sano ya bugufi bafitanye. Iyi baruwa niyo ubuyobozi bw’ umurenge wa Kayenzi bwashingiyeho bufata icyemezo cyo kubashyingira mu mategeko.
Mu nkuru y’ ubushize twababwiye ko Ise wa Nsabimana yari afitanye amakimbirane n’ umuhungu we. Icyo gihe ise wa Nsabimana yabwiye ubuyobozi bw’ umurenge ko Nsabimana yigeze kumukubita ikirando.
Ibyo kubasezeranya bikimara gupfa, Umunyamabanga nshingwabikorwa w’ umurenge wa Kayenzi Mandela Innocent yatumijeho abahagarariye imiryango ku mpande zombi ngo bige kuri iki kibazo. Tariki 13 Nzeli 2017 nibwo iyi miryango yombi yanditse ibaruwa igaragaza ko Nsabimana na Nkundubutatu nta sano ya bugufi bafitanye.
Niba ukeneye gusoma inkuru y’ ubushize kanda hano Nsabimana na Nkundubutatu
Imiryango yombi yandikiye ubuyobozi ivuga ko Nsabimana na Nkundubutatu nta sano ya hafi bafitanye
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Nov 14, 2017 Onesphore Dushimirimana Inzandiko za Paulo, Politiki Comments Off on Leta irishimira ubufatanye n’amadini mu guhashya ibibazo byugarije umuryango nyarwanda_Kurikira amateka y’Abaporotesitanti ku isi no mu Rwanda
Ubwo hizihizwaga isabukuru y’imyaka 500, Martin Luther atangije urugendo rwo kwiyomora kuri kiliziya gatulika, Leta yongeye gushimangira uruhare rw’amadini n’amatorero mu guhashya ibibazo byugarije umuryango nyarwanda.
Umva hano Amateka y’amavugurura y’Abaporotesitanti ku isi hamwe na Rev. Dr. Bataringaya
Uyu muhango wabereye kuri Dove hotel ku Gisozi, wahuje abasaga 2000, baturutse mu nzego zitandukanye zaba iz’amadini n’amatorero, imiryango ishamikiye ku madini, inshuti zaturutse hirya no hino ku isi ndetse n’nzego za leta.
Musenyeri Alexis Birindabagabo, Umuyobozi w’Itorero ry’Abangirikani Diyosezi ya Gahini akaba na Perezida wa CPR, yatangaje ko biteguye gukomeza gutanga umusanzu wabo mu gukomeza kubaka u Rwanda ruzira amakimbirane mu muryango , ibiyobyabwenge n’ibindi bibazo byugarije umuryango nyarwanda.
Ibi yabitangaje ubwo Abakirisito b’Abaporotesitanti bizihizaga imyaka 500 ishize Martin Luther atangije amavugurura yatumye havuka abaporotesitani. Ni umuhango kandi wari witabiriwe n’abayobozi bakuru ba kiliziya gatulika mu Rwanda.
Umushumba w’ itorero ry’ Abangilikani mu Rwanda Bishop Rwaje onesphore yagaragaje igisobanuro cy’ijambo Abaporotesitani, avuga ko ari abakirisitu bose batari abagatorika. Nyamara nubwo yatanze ubwo busobanuro gutyo, yavuzeko nawe ari umugatoloka kuko atakwihakana sekuru, ikintu kugeza ubu itorero ry’Abadiventisiti rinenga Abaporotestanti, ribashinja ko bongeye kwihuza na kiriziya gaturika.
Yagize ati “Ndi umugatorika w’ umuporotestani w’ umwangirikani. Ntabwo ndi Umuroma ariko ndi umugatorika… Ntabwo umuntu yakwihakana sekuru…kuba turi abaporotestani, protester ntabwo ari uguhakana ahubwo ni ukugendera mu kuri ibitari byo ukabihakana”
Umva hano Amateka y’amavugurura y’Abaporotesitanti mu Rwanda hamwe na Archbishop Dr. Onesphore Rwaje
Mgr Birindabagabo avuga ko abaporotesitani bo mu Rwanda bose bunze ubumwe. Ngo nk’ uko bashyize hamwe bagasengera amatora y’ umukuru w’ igihugu yabaye muri Kanama 2017 akagenda neza ni nako bagiye gusenga bamagana abacuruzi bw’ ibiyobyabwenge.
Mgr Birindagabo yabwiye abakiristo barenga ibihumbi 2 bari bitabiriye ibirori byo kwizihiza yubile y’ imyaka 500 abaporoso babayeho ko nibamara guhashya ibiyobwabenge bazatumira Perezida wa Repubulika bakamugaragariza igikorwa cyavuye mu masengesho bakoze.
Umuyobozi wungirije wa RGB, Dr Usta Kayitesi yavuze ko Leta yishimira ubufatanye n’amadini n’amatorero mu guhashya ibibazo bitandukanye byugarije abanyarwanda, aboneraho umwanya wo kubasaba gukaza umurego kuko ari abafashamyumvire kandi bakaba abafatanyabikorwa ba leta, by’umwihariko muri gahunda yo guhashya ibiyobyabwenge n’amakimbirane yo mu muryango.
Yakomoje akomoza ku nkunga Leta izatera abanyamadini mu guhashya ibiyobyabwenge.
Yagize ati,“Inkunga ya mbere ni ukubereka ko dukorana nabo, ikindi ni ukubahuza n’ izindi nzego. Amaboko ahuje arwanya umwanzi ku buryo bworoshye. Inzego zitandukanye zose zihangayikishijwe n’ ikibazo cy’ ibiyobyabwenge”
Kugeza ubu, Mu Rwanda habarirwa Abapotesitani bakabakaba miliyoni 6 bafite ibigo by’ amashuri abanza bigera kuri 500, iby’ ayisumbuye bikakaba 300 n’ ibigo 7 by’ amashuri makuru na kaminuza ndetse n’ibigo by’ubuvuzi bitandukanye byose bifasha abanyarwanda mu mibereho yabo ya buri munsi.
Onesphore Dushimirimanahappy wheels
Dec 13, 2017 0Share this on WhatsApp Urubyiruko rw’itorero AEBR rwongeye gutekerezwaho mu gikorwa kizaberamo n’amarushanwa y’amakorali. Ni mu mpera z’iki Cyumweru ahateguwe ibitaramo bitandukanye byateguwe n’urubyiruko rwa AEBR Kigali. Ibi bikorwa bizasozwa n’irushanwa ry’amakorali rizwi nka Serve God Awards rigiye kuba ku nshuro ya kabiri. Niyigaba Samuel, umuhanzi mu muziki wo kuramya no guhimbaza Imana akaba n’umuyobozi […]
Dec 13, 2017 0Share this on WhatsApp Umucyo Community radio nyuma yo gusakaza ibyiringiro kubihebye, ikongera kubasubizamo imbaraga hifashishijwe iyamamaza butumwa bwiza binyuze kuri radio, noneho ibazaniye Bright Education Center ishimangira ivugabutumwa mu bikorwa, hateganirizwa ejo hazaza. Kwiga ubumenyi bwihariye, bufatika bushingiye ku inararibonye kugira ngo urusheho kuba indashyikirwa mu bumenyi no gutanga serivisi nziza mu buryo bwihuse […]
Dec 08, 2017 4Share this on WhatsApp Ibaruwa ifunguye yandikiwe Abayobozi b’ibihugu byo munsi y’Ubutayu bwa Sahara, amashyirahamwe y’Umupira w’amaguru muri ibyo bihugu, Aba Panafricanistes bose. Ese birakwiye ko ibihugu byo munsi y’ubutayu bwa Sahara bihurira mu mikino ya CAN n’igihugu cya Libiya. Nyuma y’ibikorwa biteye isoni bikorerwa abirabura, ibikorwa umuntu yumva aburiye inyito, ibikorwa by’ubucakara bikorerwa […]


text:
INDONEZIYA
Abakristo bagaragaza urukundo mu gihe cy’ibiza
IMITINGITO, za tsunami no kuruka kw’ibirunga, bikunze kwibasira Abanyandoneziya. Iyo ibyo bibaye, abagize ubwoko bwa Yehova bihutira gufasha abagwiririwe n’amakuba, cyane cyane abo bahuje ukwizera. Urugero, mu mwaka wa 2005, umutingito ukomeye washegeshe umugi munini ku kirwa cya Nias muri Sumatra ya Ruguru wa Gunungsitoli. Amatorero byegeranye yo ku kirwa cya Sumatra n’ibiro by’ishami, byahise byohereza imfashanyo mu karere kibasiwe. Umugenzuzi usura amatorero muri ako karere n’uhagarariye ibiro by’ishami bagiye kuri icyo kirwa kugira ngo batere inkunga abavandimwe kandi babahumurize. Umusaza w’itorero w’i Nias witwaga Yuniman Harefa yagize ati “abantu bose bari bahiye ubwoba. Ariko kubona ukuntu umuryango w’abagaragu b’Imana wahise udutabara, byatugaragarije ko tutari twenyine.”


text:
N’ubwo bitangaje ariko ibirayi bibisi bigira akamaro kanini kandi abantu benshi barabikoresha barimo gukora imiti.
Birazwi cyane ko abantu batarya ibirayi bibisi ariko ahubwo ni ikosa kuko ari byiza cyane ku buzima bw’umuntu.
Inkuru ya healthadvisor-team.com ivuga ko abahanga barimo John Lesindzer na Dr. John Tucakov banditse inyandiko nyinshi basobanura ibyiza bikiza umubiri w’umuntu biba mu mutobe w’ibirayi bibisi.
John Lesinder ngo akaba yemeza ko muri uyu mutobe habamo imiti ikiza indwara y’igifu, muri iki gihe igifu kikaba ari indwara abantu benshi bakunda kurwara.
Lesinder akomeza avuga ko umuntu agomba kunywa akayiko k’isukari k’uyu mutobe maze akakavanga n’amazi make, kandi akabinywa iminota 30 mbere y’uko arya ifunguro rya mugitondo, irya ku manywa hamwe n’irya nijoro.
Umwarimu wo muri Kaminuza ya Akita mu Buyapani Dr Kagamine mu nyigo yakoze yashoboye kugaragaza ko ibintu biba mu birayi bishobora kugabanya ubukure bw’ibibyimba byo mu bwonko.
Ibirayi bikaba bifatwa nk’ibintu bikomeye byifashishwa mu kurwanya indwara z’impyiko n’umwijima kandi no ku bantu barware indwara z’umutima, umuvuduko w’amaraso, Diyabete n’izindi birabafasha.
Akandi kamaro ko kunywa umutobe w’ibirayi bibisi ni uko wongera ubudahangarwa bw’umubiri. Niba wumva nta ntege ufite, uhora unaniwe, jya unywa umutobe w’ikirayi uwuvange na Caroti hamwe na Pomme rimwe ku munsi mu gihe cy’ibyumweru bibiri maze usubirane ubuzima bwawe bwiza.
Hari ibyiza byinshi byo kunywa umutobe w’ibirayi bibisi
• Urwanya indwara ya kanseri
• Ukura imyanda mu mubiri
• Wongera ubudahangarwa bw’umubiri
• Ukiza indwara z’uruhu
• Urinda umuntu kurwara indwara z’umutima
• Ufasha Umwijima n’impyiko gukora neza
• Ufasha ku ndwara y’igifu n’izindi ndwara zo mu nda
• Ugabanya igipimo cy’isukari mu mubiri
Ibishishwa by’ibirayi bifasha mu gukura imyanda mu mubiri kandi ni n’isoko y’intungamubiri nyinshi cyane zirimo Vitamini C, Vitamini B6, Potasiyumu, ubutare, Magnesium hamwe na Zinc.
Iyo ibirayi bitetse bitakaza Vitamini C ibibamo. Ibi bikaba bibabaje cyane kuko ikirayi kimwe kiba kirimo miligarama 27 za vitamin C, akaba ari 45% za vitamini C umuntu akenera ku munsi.
Ibirayi na none bikaba bikora akazi gakomeye mu gukora uruhu neza. Bituma umuntu agira uruhu rukeye kandi bigakiza n’ibiheri.
Uko wakora umutobe w’ibirayi mu rugo
Urabanza ukabyoza neza bikavaho umwanda wose, maze ukabikatakatamo ibice bito bito, maze ukabizingira mu kenda gafite utwenge maze ukakamuramo umutobe. Nanone ushobora gukoresha akuma gakora umutobe ubaye ugafite.
Ni ingenzi guhora wibuka ko ugomba kunywa umutobe ugikorwa ako kanya. Ushobora kuwuvanga n’izindi mbuto wishakiye maze ugashyiramo n’ubuki.


text:
Iyo filime igaragaza uburyo abagore bahohotewe, bafatwaga ku ngufu muri Jenoside yakorewe Abatutsi mu mwaka wa 1994, yeretswe abo banyeshuri ku itariki ya 21 Nyakanga 2017.
Nyuma yo kuyireba, abo banyeshuri bafite imyaka iri hagati ya 11 na 21, batangaje ko bari basanzwe bazi amateka ya Jenoside ariko ngo ibyo babonye muri iyo filime ntabyo bari bazi; nk’uko umwe muri bo witwa Higiro Raphael ufite imyaka 16 y’amavuko, abisobanura.
Agira ati “Hari ibintu byinshi byagiye bidutangaza. Ni ubundi bumenyi twafashe. Nkatwe nk’urubyiruko turabizi ko ari twe mbaraga z’igihugu cyacu twizera ko ibyabaye bitazongera kuba.”
Mugenzi we witwa Isimbi Mireille,ufite imyaka 17 avuga ko nawe yamenye byinshi atari azi ahamya ko nawe azakora ibishoboka ngo bitazongera kubaho ukundi.
Agira ati “Nkatwe nk’urubyiruko dukwiriye gukurikiza inama nziza tutagendeye ku
bitekerezo bibi bakuru bacu baba bafite, tukirinda kugendera mu murongo mubi kandi nkeka ko n’urundi rubyiruko hirya no hino ari uko babibona. Tukabasha kugira imbere heza.”
Undi munyeshuri witwa Igirimpuhwe Theophile,ufite imyaka 18 atangaza ko asanga urubyiruko rukwiye kwirinda kwishora mu bintu batabanje gutekereza ku ngaruka bishobora kuzana haba kuri bo no ku gihugu.
Filime “Miracle and the Family” yakozwe n’Umunyarwanda Gasigwa Leopold.
Avuga ko asanga ari umusanzu we wo kwigisha urubyiruko amateka y’igihugu kugira ngo igihugu kizagire ejo hazaza heza.
Agira ati “Kwigisha amateka ni uguhozaho. Umwana nereka amateka ya Jenoside, abayikoze babyivugira uko babikoze, ab’iwabo iyo bagerageje kumushyiramo ibitari byo arabahakanira kuko aba yarabonye ukuri. Ni umusaruro w’igihe kirekire.”
Afite inzozi zo kuzagera ku rubyiruko rwose aho ruri ariko ubushobozi bukaba bumubera imbogamizi.
Padiri Lambert Dusingizimana, umuyobozi wa “Saint André” ashimira Gasigwa ku ruhare rwe mu kwigisha urubyiruko amateka y’igihugu cyabo.
Agira ati “Hari icyo bifasha mu bana turera hanyuma kandi no kuri twebwe nk’ishuri. Bituma aba bana batoya bashobora kurerwa, bagakura ari abantu bazima bafite umutima muzima.”
Kuri twebwe rero twumva igihe abana bateguwe, igihe bikozwe neza aba ari umusanzu ukomeye wo kubafasha kugira ngo igihugu cyacu kirusheho kwiyubaka na bo biyubake.”


text:
GISAGARA: Baragenda basobanukirwa na gahunda ya “Ndi Umunyarwandaâ€bakanahamya ko izatuma barushaho kugira umutekano
Hatangizwa gahunda ya “Ndi umunyarwanda†mu karere ka Gisagara mu cyumweru cyashize, bamwe mu bahatuye bagaragaje ko batarumva iyi gahunda, ariko nyuma y’inyigisho n’ibisobanuro bahawe na Senateri Iyamuremye Augustin ndetse n’iziri gutangwa mu midugudu baravuga ko bamaze kuyumva ndetse ko ibaha icyizere cy’ejo hazaza heza.
Ubwo hatangwaga ibiganiro kuri iyi gahunda ku bayobozi bo mu karere ka Gisagara itariki ya 22/11/2013, Marie Rose Uwimana umujyanama w’umurenge wa Gishubi muri aka karere yarabajije ati “Kuki habaho gahunda ya Ndi umunyarwanda kandi hari gahunda y’ubumwe n’ubwiyunge, umunsi wo gukunda igihugu, ubwoko bukaba bwaravuye mu ndangamuntu?â€
Ibi siwe wenyine wabyibajije kuko hari n’abandi batuye aka karere bavuga ko iyi gahunda mu minsi ishize batayumvaga. Maniragaba Onesphore w’imyaka 56 utuye mu murenge wa Kibirizi we avuga ko mbere akiyumva yibajije igituma bamubwira gahunda ya “Ndi umunyarwanda†kandi atayobewe ko ari umunyarwanda.
Nyiraneza Asterie w’imyaka 42 utuye mu murenge wa Musha muri aka karere we avuga ko amakuru yamugeragaho yavugaga ko iyi gahunda ije gutegeka abahutu bose kwegera abatutsi bakabasaba imbabazi n’aho nta cyaha baba barakoze muri Jenoside yo muri mata 1994.
Senateri Iyamuremye Augustin mu kiganiro yatanze, yasobanuye ko iyi gahunda igamije gufasha abanyarwanda kwibagirwa burundu ubwoko bakubakira ku izina ry’abanyarwanda gusa.
Ikindi Senateri Iyamuremye yongeyeho ni uko iyi gahunda itaje gukuraho cyangwa gusimbura izari ziriho nk’iy’ubumwe n’ubwiyunge, ahubwo ko ije kuzishimangira kugirango ibimaze kugerwaho muri iyi nzira yo kuba umwe no kwiyunga kw’abanyarwanda bitazasubira inyuma.
Yagize ati “Iyi gahunda ntikuraho izisanzweho zirimo iy’ubumwe n’ubwiyunge, oya ahubwo ije gushimangira no gukomeza ibimaze kugerwaho muri uru rugendo kugirango bitazasubira inyumaâ€
Iyi gahunda ya “Ndi umunyarwanda ubu iri gukorwa mu midugudu hose, abaturage baravuga ko noneho bari kuyisobanukirwa kandi ko banashima ko iriho kuko ngo kwiyumva mu bwoko bumwe bwitwa “Abanyarwandaâ€birushaho gutuma bumva bafite amahoro n’umutekano nk’uko Mbarushimana Gaspard umwe muri aba baturage abivuga.
Ati “Ibisobanuro turi guhabwa biratuma tuva mu rujijo twarimo kandi iyi gahunda ya Ndi umunyarwanda iraduha icyizere cy’umutekano kuko ije kudusibamo amokoâ€
Gahunda ya “Ndi umunyarwandaâ€ubu iri gukorwa hose mu karere, aho abaturage bigishwa ku mateka mabi yaranze u Rwanda hashingiwe ku moko, kandi bagahamagarirwa kuyisibamo hashimangirwa gahunda y’ubumwe n’ubwiyunge nk’uko iki ari icyumweru cyahariwe ubumwe n’ubwiyunge.
Â


text:
Uwiringiyimana Theogene benshi bazi nka Theo Bosebabireba ni umuririmbyi uririmba indirimbo z’Imana(Gospel), benshi bakaba baramumenye mu ndirimbo Ikizurubwa, Ingoma, Ubwoba ni bushire n’izindi nyinshi.
Mu gihe abanyarwanda bose bari kwibuka ku nshuro ya 23 Jenoside yakorewe abatutsi muri Mata 1994, Theo Bosebabireba yaganiriye n’umunyamakuru wa TouchRwanda maze asangiza abanyarwanda amwe mu mateka make yamuranze muri Mata 1994.
Jenoside iba, Theo Bosebabireba yabaga mucyahoze ari Kibungo muri Komine yitwaga Kabarondo, segiteri(Umurenge) yitwaga Icyinzovu, selile(akagali) yitwa Rurenge, ubwo Jenoside yabaga akaba yari afite imyaka 13 aho yabanaga n’abavandimwe be babiri na Nyina, se wabo we ntago babanaga.
Gusa mu muryango we bari baravutse ari abana batatu, umwe aza kwitaba Imana mbere ya Jenoside hasigara Theo na mushiki we gusa.
Ubuzimwa Theo yaciyemo mu gihe cya Jenoside bwari bugoye cyane kimwe n’abandi banyarwanda bayinyuzemo, kuko yabayeho yihishahisha gusa ntago yigeze arenga umupaka w’u Rwanda, ahubwo yagumye muri komine y’iwabo, ariko rimwe na rimwe hari igihe yajyaga kwihisha ahantu bakamwirukana bagahamagara abantu ngo berekane amarangamuntu, twebwe batugeraho bataducyaha gusa Imana yakomeje kuturinda ntitwagira icyo tuba dukomeza kwihishahisha.
Nubwo Imana yakomeje kuturinda, ntago byaje guhira Mama umbyara kuko yaje gutanga amakuru y’abantu yabonye barimo gukora jenoside, havamo abahise bamwanga, maze bahita bamwivugana, abura ubuzima atyo.
Nyuma yo kubona uburyo Mama yishwe nahise mfata umwanzuro wo kwifata, sinjyire amakuru nzavuga kuko narimaze kubona ibyo bamukoreye byanatumye apfa ntazi iwabo kuko yajyaga avuga ko ahagira ariko ngo bose bapfuye, bityo sinabasha no gukura nzi umuryango wanjye, kuko mbere Mama atarapfa na jenoside itaraba hari basaza be bazaga kudusura, gusa jenoside imaze kuba ntanumwe nongeye guca iryera, ndetse ntanuwaje kubaririza amakuru ye, bityo menya ko nabo bitabye Imana.
Birumvikana nahise mpura n’ubuzima bukomeye, kuko nuwo twitaga Data nawe baramutweretse aratwihakana, maze ubwo dutangira urugamba rwo kwirwanaho, kugirango dushake imibereho tunacengana n’abashaka kutwivugana, byari ibihe bigoye cyane, k’uburyo ibyo mbyibutse ngira ishavu n’agahinda gakomeye.
Ubuzima bwo kwirwanaho byarangoye cyane kuko kugira ngo umuntu abone ubufasha byasabaga ko agomba kuba afite ababyeyi be bose, kandi nari maze kubura Mama, na data wambyaye amaze kunyihakana, ubwo mperaho mpura n’ibibazo bikomeye, kwiga biranga, gusa sinacika integer, nkajya nsenga, ari nako nshaka imibereho, mbona mbashije kugera aho ngeze ubu kubw’ubufasha bw’Imana no kwihangana kubera ko ibibazo Atari njye byabayeho gusa.
Yasoje yihanganisha abanyarwanda bose babuze ababo muri jenoside yakorewe abatutsi ndetse n’abagizweho ingaruka ubwo ndavuga abafite ubumuga n’izindi ndwara zitandukanye bavanye muri jenoside, ndetse yatubwiye ko arimo gutegura indirimbo nshya yitwa Ntumeho yakagombye kuba yarasohotse ariko kubera impamvu zitamuturutseho, byabaye ngombwa ko bayitindana, ariko ikaba irajya hanze vuba aha.


text:
Muri iyi minsi imbuga za net zikomeje kwiyongera ku isi kandi zikaba zifite na gahunda zitandukanye ku buryo hari n’iziza ari udushya.
Haherutse gushyirwaho urubuga rwa interineti ruzabafasha abantu kujya bashakisha imbwa basa na zo. Si ugushakisha iyo mbwa musa gusa kuko bizatuma ushobora no kuyitunga iwawe ikakubera inshuti.
Uru rubuga rwashinzwe n’ikigo NEC cyo muri Nouvelle Zélande aho cyubatse porogaramu cyangwa Logiciel ibasha kumenya amahuriro y’isura runaka y’imbwa n’umuntu usa n'iyo Nyakabwana. Iyi porogaramu ifite ubushobozi bwo kureba buri gace k’ifoto y’umuntu n’iy’imbwa bikazafasha abantu kubona imbwa basa na zo.
Abakoze urwo rubuga bavugako kubona imbwa mufite agasura kameze kimwe n'akawe ari ibintu by’ingirakamaro kabone n’ubwo utaba usanzwe ushimishwa na Nyagasega. Abashaka imbwa basa nababwira iki musure urubuga rwa Doggelganger maze mwibonere imbwa musa na zo.
Iyi nkuru tuyikesha Urubuga rwa Murandasi rwa Zigonet.com


text:
Abakobwa musoma iyi nkuru mukuremo isomo rikurikira: Gusambana uri umukobwa bigira ingaruka kuko iyo ushatse ugereranya umugabo n'abo mwakgacishijejo kera bigatuma atakunyura. Iyo uyu mugore aba atarasambanye mbere yo gushaka aba anyuzwe n'umugabo we n'urugo rwe nta kibazo afite. Mubiziririze murabibone ko bisenya, Mukobwa mwiza rero ihangane kuko urwishigishiye ararusoma kandi ufashe umugabo buhoro buhoro bishobora kugaruka. Ntuzibabarize abana si bo bagutumye kuvumba izo wengewe.
kanyange - 10/07/2017 saa 08:53


text:
Ubwo hibukwaga ku nshuro ya 22 abari abakozi b’ibitaro bya Rwinkwavu kuwa 14 Gicurasi 2016 hanenzwe bamwe mu bari abaganga aho mu bitaro bagize uruhare mu kwica bagenzi babo bakoranaga ndetse na bamwe mu barwayi bari bashinzwe kuvura ahubwo bagahitamo kubabuza ubuzima bazira uko baremwe.
Nyuma yo gushyira indabo ku rwibutso rw’amateka ya Jenoside no kunamira abari abakozi bakoreraga ibyo bitaro ndetse na bamwe mu baturage biciwe aho mu gihe Jenoside Umuyobozi w’Akarere ka Kayonza wungirije ushinzwe imibereho myiza Harerimana Jean Damascene yanenze kuba hari bamwe mu baganga bateshutse ku nshingano zabo zo gukiza ubuzima abantu nk’abaganga ahubwo bagahindukira akaba aribo babuza ubuzima bwabo.
Uyu muyobozi avuga ko Jenoside yakorewe abatutsi ari ingaruka z’inyigisho mbi zatanzwe igihe kirekire, bityo mu myaka 22 ishize Jenoside ibaye haracyari igihe kugirango abantu zibavemo cyane ko hari aho hakigaragara abagifite ingengabitekerezo yayo, ati ‘ n’ubwo hari intambwe imaze guterwa ntitugomba kurangara, tugomba guhora twibuka kuko umuryango utibuka urazima”.
Yijeje abacitse ku icumu ko hari ubuyobozi bwiza bufite ingamba nziza zituma abantu badakomeza guheranwa n’agahinda, abasaba gukomera kudacika intege ngo baheranwe n’agahinda ngo kuko kugaragaza intege nke biba ari uguha icyuho abagifite imigambi mibi ya Jenoside.
Nyuma yo kugaya abagize uruhare muri Jenoside Umuyobozi w’Akarere wungirije yashimye bamwe mu bagerageje kurokora abantu, ati “ iyo bikorwa na benshi haba harashoboye kurokoka benshi”.
Dr.Fulgence Nkikabahizi Umuyobozi mukuru w’ibitaro bya Rwinkwavu avuga ko ubundi inshingano z’umuganga ari ukuvura abarwayi atitaye ku bwoko cyangwa ibindi.
Dr.Fulgence yavuze ko umurimo wo kuvura ari umurimo bakora babanje kuwurahirira ko bazita ku buzima bw’abarwayi ntakurobanura.
Yasabye abaganga muri rusange kuba inyangamugayo no gukora bahesha ishema umwuga wabo birinda ingengabitekerezo ya Jenoside.
Yves Gasengayire umwe bagize imiryango 6 ababyeyi babo bari abakozi b’ibitaro bakaza kwicirwa aho mu buhamya yatanze avuga ku buzima bukomeye yaciyemo n’umuryango we bahigwa mu gihe cya Jenoside, avuga ko ikibabaza ari ukuba ise wari umuganga yarishwe n’abari abaturanyi babo barimo n’abo yari yaragiriye akamaro harimo kubavura.
Avuga uburyo bahizwe bikomeye kugeza n’aho bishe ise wari umukozi ku bitaro
Gusa ngo n’ubwo batazigera bibagirwa ababo ngo nyuma y’ibyo byose abacitse ku icumu banze guheranwa n’agahinda bariho kandi barakomeye bungutse imiryango.
Yasabye ko bakomeza gufashwa mu rwego rwo kwiyubaka cyane ibyabo byose byashenywe, byariwe bityo ngo hari bamwe bagikeneye gufashwa byaba amacumbi, amashuri ndetse n’amasambu ya bamwe batarabona cyangwa ngo bayahabweho ingurane.
Yves kandi yaboneho umwanya wo gushima bamwe mu bagerageje guhisha abatutsi barimo umuryango w’uwitwaga Aloys Bisengimana, ati ‘ mbabazwa n’uko ubu atakiriho ngo natwe tumugororere yagerageje kuduhisha n’ubwo byageze aho data bakamwica”.
Ati ‘ hari umwana we namaze kumenya aho ari ndetse nari namutumiye ngo aze tumushimire ku mugaragaro ariko ntiyaje, umuryango wacu tuzamuha inka”.
Ku kibazo cy’abasambu y’abacitse ku icumu batarabona ingurane,ubuyobozi bw’Akarere ndetse n’ibitaro bya Rwinkwavu bijeje ko ikibazo cy’amasambu y’abacitse ku icumu kirimo kwigwa kandi umuti uri hafi kuboneka bany’iri amasambu bahabwe ingurane.
Igikorwa cyo kwibuka cyabanjirijwe n’ijoro ryo kwibuka, ryabereye ku cyicaro cy’ibyo bitaro ahatangiwe ubutumwa n’ubuhamya bunyuranye burimo ubwa bamwe mu bacice ku icumu rya Jenoside bavuga inzira ikomeye banyuzemo mu gihe Jenoside.
Insanganyamatsiko y’uyu mwaka igira iti” TWIBUKE TURWANYA INGENGABITEKEREZO YA JENOSIDE”.


text:
Please Donate
Donation Refund Policy
Donate Description
Muvandimwe turagushimira kuba wahisemo kwumva Radio Inyabutatu.
Kugirango ibikorwa bya Radio Inyabutatu bikomeze bijye mbere, twagusabaga ko watera inkunga Radio Inyabutatu ukoresheje uburyo bwa PesaPal.
Kanda hejuru ahanditse ngo "DONATE" maze utange inkunga yawe. Ushobora gukoresha ikarita yawe ya VISA cyangwa Master Card ugatanga inkunga yawe unyuze kuri Radio Inyabutatu.
Uwakwifuza kutugezaho inkunga ye akoresheje ubundi buryo yatwandikira kuri Email: This email address is being protected from spambots. You need JavaScript enabled to view it. kugirango tumusobanurire uko inkunga ye yatugeraho.
Turabashimira cyane kubera umurava mukomeje kugaragaza.
Ubuyobozi bwa Radio Inyabutatu.
Inyabutatu Calendar with Time
Page Ya FaceBook
East African Time
Top Posters
-
Mutamu karimu3 ( +1 )
-
King Gumisiriza2 ( 0 )
-
nathan2 ( +3 )
-
NDAGIJIMANA Idrissa2 ( +1 )
-
karisa2 ( 0 )
-
NYAMAKWA1 ( 0 )
-
habuhazi1 ( 0 )
-
Gashugi1 ( +1 )
-
ALPHONSE1 ( 0 )
-
Yongen Steve1 ( +2 )
UHAWE IKAZE KURI RADIO INYABUTATU
Ijambo ryo kwifuriza abanyarwanda umwaka mushya muhire wa 2017
Banyarwanda,
Banyarwandakazi,
Nshuti z’u Rwanda,
Mw’izina ryanjye bwite no mw’izina ry’abagize Ihuriro ry’Inyabutatu-RPRK riharanira ubwami bugendera kw’itegekonshinga hifashishijwe regence, ndabifuriza umwaka mwiza mushya muhire wa 2017: uzababere mwese umwaka w’amahoro n’umunezero biturutse k’Uwiteka. Imana izabahe ibyiza byose mwifuza, izabahundazeho imigisha yayo.
Umwaka turangije wa 2016 udusigiye umubabaro n’agahinda kubera ko Umwami Kigeli V Ndahindurwa yadusize bidutunguye kandi tukimukeneye. Imana imuhe iruhuko ridashira. Hari byinshi yakoreye u Rwanda n’abanyarwanda tuzajya tumwibukiraho, muri byo reka tuvuge igikorwa cyo kw’itariki ya 9/10/59: Umwami Kigeli V Ndahindurwa yarahiriye imbere y’Inama y’igihugu irikumwe na Bwana J.P.Harroy (wari uhagarariye ubutegetsi bwa gikoloni) kuba umwami ugendera kw’itegekonshinga, aherako asinya ibyo yarahiriye, aba abaye uwa mbere muri Afurika yose!
Ubwo bwami bugendera kw’itegekonshinga, Umwami Kigeli V Ndahindurwa yarahiriye kandi akabusinyira, ni ubwami bw’amahoro, ni ubwami bumeze nk’ubwami bwo muri Yapani no mu bindi bihugu byinshi byo kw’isi, nibwo twifuza ko bugeragezwa mu Rwanda, dore ko repubulika y’u Rwanda ikunda kumena amaraso y’abanyarwanda.
Paul Kagame ategekesha iterabwoba kuko ni byo azi byonyine, kandi ni byo byonyine ashoboye. Ategekesha ubwoba kuko afite ubwoba bw'ibibi yakoreye abanyarwanda b'ingeri zose. Afite ubwoba ko abamuhaye ibitwaro n’ibifaranga bakamwicaza mu Urugwiro bashobora kumwambura ubutegetsi bakabuha undi. Nta kuntu atagira ubwoba bw’abanyarwanda batabarika yahekuye, n’abo akomeje guhonyora. Mu gihe acyicaye ku ntebe y’umukuru w’igihugu abanyarwanda bagomba kumenya ko ntakindi ashoboye usibye gutegekesha igitugu n’iterabwoba. Ntateze kuva ku ntebe y’ubutegetsi, kuko ni yo ituma adashyikirizwa ubucamanza ngo aryozwe ubwicanyi bwe ndengakamere, azayivaho ari uko apfuye. Ibi ntawe ugomba kubyibeshyaho! Yivugiye ko nibiba ngombwa Kigali azayisiga uko yayisanze yuzuyemo intumbi ishyano ryose n’umunuko wazo.
Abanyarwanda bishe abandi banyarwanda mu gihe cya jenoside. Ese byagenze gute kugirango uwarushije kure abandi kwica, umwicanyi ruharwa, umwicanyi mukuru, ahinduke perezida wa repubulika y’u Rwanda aho kujyanwa mu rukiko? Umugambi we mubisha wo kwica abanyarwanda uracyakomeza:abicisha amarozi, inzara, ubukene, uburoko, intambara z’urudaca, imiriro, udufuni, imigozi, imbunda n’inkota, imisoro y’ubwoko bwose, n’ibindi bikorwa by’ubugome ndengakamere byinshi. We ashobora kwibagirwa abo yahekuye, ariko bo ntibashobora kumwibagirwa na rimwe. Amaraso y’indengakarengane aratabaza Imana. Natwe reka dupfukame, tuzamure amaboko, duhange amaso ijuru, twinginge Imana ngo itabare u Rwanda. Amazina y’abacu bazize Paul Kagame tuyandike mu mitima yacu, tuzirikane ko icyatumye tugihumeka umwuka w’abazima ari ukugirango mu maso ya bagenzi bacu bagowe, tugaragare neza nka wa musamaritani mwiza. Abababaye tubabarane nabo, abishimye twifatanye nabo. Ariko niduhura n’abakozi ba Sekibi, tubavume, tubahungire kure, tubahe akato. Bityo dukore ibyiza gusa, ibibi tubizinukwe. Duhore twambaye ubwiza bw’Imana.
Muri politiki, naho ni uko ibintu bigomba kugenda, tugomba kurinda bikomeye imitima yacu ngo itandura. Politiki ishingiye ku bwicanyi, ibinyoma, igitugu n’iterabwoba, ubujura, ubusambanyi, n’ibindi bibi byose, ni politiki ya Sekibi. Ntabwo ikibi kigomba kutugera iruhande. Ntitugomba kwemera na gato kuba imbata y'ikibi. Nta na rimwe ikibi gishobora kubyara icyiza. Kamere y’ikibi ni ukurimbura. Politiki yo gusebanya ni politiki ya Sekibi, ni politiki y’abaswa b’ibyihebe iganisha ikuzimu, si politiki y’umuntu ufite umutima wa kimuntu, reka tuyirekere Paul Kagame n’agatsiko ke. Icyo twifuriza abadukunda ni uko twese duhora dufite roho zera de, turi abaziranenge rwose mu myitwarire yacu. Uwo ni wo murongo tugenderaho. Ntabwo politiki yacu ari politiki yo gufata impu zombi ngo twishakire amaronko. Nta maronko abaho aturutira gukunda ukuri n’ubukiranutsi. Ese kwambara ubumanzi wabigurana iki?
Turashimira byimazeyo abanyamuryango bacu n’inshuti zacu. Badufatiye runini, turabakeneye nk’uko dukeneye umwuka duhumeka. Ni bo mutima w’Ihuriro ry’Inyabutatu-RPRK. Biyuha akuya kugirango umunsi w’isarura nugera, uzabe umunsi w’ibyishimo n’umunezero. Ntawe ukora ibyo Imana ishaka watashye amara masa. Urugamba ni rurerure, ariko ibyiringiro ni byinshi.
Harakabaho u Rwanda runezejeje Imana, rufite amahoro,
Harakabaho ubwami bugendera kw’itegekonshinga mu Rwanda,
Harakabaho Ihuriro ry”Inyabutatu-RPRK.
Umukuru w’Ihuriro ry’Inyabutatu-RPRK, Yozefu Mutarambirwa.
Umviriza Ibiganiro bya radio hano
AGASHYA: "TEREPHONA UHITE WUMVA RADIO INAYBUTATU"
AGASHYA:
Abantu bari muri Amerika, Kanada, Ubwongereza, Ubufaransa n'Ububirigi bashobora kwumva Radio Inyabutatu ku matelefoni yabo agendanwa hatitawe k'ubwoko bwa telefoni bafite, ntabwo bisaba ko telefoni yawe iba iriho amafaranga ya internet ntanubwo bisaba ko telefoni yawe iba ifite option ya internet muriyo, icyo usabwa ni uguhamagara umwe muri iyi
mirongo ya telefoni ikurikira:
1. Umurongo wo mu Bwongereza ni: (+44) 033.00.10.38.98
2. Umurongo wo muri Amerika na Kanada ni: (+1) 712.432.5797
Iyi mirongo yombi ushobora kuyihamagara ukoresheje telephone mobile cyangwa telephone fixe.
Iyo uhamagaye kuri umwe muri iyi mirongo wumva Radio Inyabutatu kandi nta mafaranga wishyura.
Abafite telephone zifite skype bo bashobora guhamagara kuri izi telephone bagakurikirana gahunda za Radio Inyabutatu hatitawe ku gihugu baba barimo, nabwo ntibishyura.
CONTACTS Z'IHURIRO RY'INYABUTATU - RPRK
Telephone:
+44 20 3239 7318
Email:
rwandankingdom@inyabutatu.org
Facebook:
Ihuriro ry'Inyabutatu-RPRK
CONTACTS ZA RADIO INYABUTATU:
Telephone:
+44 20 3239 7318
Email:
editor@radioinyabutatu.org
Skype:
radioinyabutatu
Facebook:
Radio Inyabutatu
Current Radio Listeners
- Articles View Hits : 2453365


text:
Iyo umuntu ageze hirya no hino mu tubari two mu Rwanda usanga akenshi abakunze gukoramo biganjemo urubyiruko rurimo n’abana b’abakobwa.
Bamwe mu bakobwa bakora muri utwo tubari bemeza ko kuba babayeho muri ubwo buzima bugaragara nk’aho atari bwiza, ari ukubera imibereho barimo usanga atari myiza. Ibi rero ngo bigatuma bahitamo kujya gushaka imirimo aho bayibonye hose kuko nta kundi byagenda.
Nkuko tubikesha Imvaho Nshya yegereye bamwe mu bakora ako kazi ndetse na bamwe mu bakoresha babo bakorera mu Mujyi wa Kigali kugira ngo bagire icyo bayitangariza:
Uwamwezi Lydie ufite imyaka 20, akorera muri kamwe mu tubari two mu Mujyi wa Kigali yavuze ko amaze imyaka itatu akora aka kazi ariko kuri we ngo gukora akazi ko mu kabari ni uko yabonaga nta yindi mibereho myiza afite. Yagize ati: “Jyewe naje gukora aka kazi, kuko nabonaga nta mibereho mfite. Iwacu turi abakene sinigeze ngira amahirwe yo kwiga . Nararebye rero aho kugira ngo nsabirize nashaka akazi ako ariko kose kabasha kuntunga, kuko mfite imbaraga zo kubikora. Ariko ntibyoroshye biragoye dutaha bwije, udufaranga baduha niduke ugereranije n’ubuzima bwo muri Kigali ariko nta kundi byagenda”.
Uwamwezi yakomeje avuga ko ugereranyije n’uburyo abaho, akora ijoro ryose kandi nta kuruhuka, buri mukiliya aba agomba kumufata neza nk’uko umukoresha abimusaba ugasanga harimo ikibazo, kuko harimo abakiliya babyuririraho bakabakorakora, bakababwira amagambo nyandagazi. Ku bijyanye n’ibishuko byo kugwa mu cyaha cy’ubusambanyi kubera iyo mibereho, hiyongereyeho gushukishwa amafaranga, Uwamwezi yagize ati : “Ibyo byo ntawabitindaho cyane . Ubwo se wabona uguha udufaranga twiyongera ku ntica ntikize duhembwa nabuzwa n’ iki kuyafata ibindi bikazaza nyuma ! Aho kugira ngo uburare wayafata kuko ariyo nzira umuntu aba yarahisemo”.
Karekezi Emanuel ni umwe mu bafite akabari, mu kiganiro yagiranye n’Imvaho Nshya yavuze ko mu gihe ahaye umukozi akazi agomba kugakora nk’uko abisabwa. Yigiriye ati : “Niba mpaye umukozi akazi agomba kugakora uko bikwiriye, kuko aba yabyiyemeje kandi aba yaje kugasaba agakeneye. Nk’ubu akenshi abakiliya bacu bakunda kuza mu masaha ya nimugoroba bwije ku manywa ntababa bahari, ubwo rero ntabwo abakiliya baba baje ngo ubwire umukozi ngo atahe, utagashoboye arasezera akigendera. Kuko natwe icyo tuba dushaka ari ugukora tugatera imbere”.
Ku bijyanye n’imishahara mito bahemba abakozi babo, Karekezi yavuze ko nabo bakora bashaka kunguka ngo ntabwo yahemba menshi kandi nawe ntayo yabonye. Ku gitekerezo cy’uko bajya bareka abakobwa bagataha kare abahungu akaba aribo bakora mu ijoro nk’uko bamwe babyifuzaga, Karekezi yavuze ko bitashoboka kuko atakoresha abantu benshi ngo ntiyabona amafaranga abahemba.
Bamwe mu babyeyi baganiriye n’Imvaho Nshya bakaba baratangaje ko babona abo bana nabo bahohoterwa, kuko ngo ntabwo umwana muto yajya ataha saa munani z’ijoro cyangwa saa cyenda ngo bizabure kumugiraho ingaruka mu buzima bwe buri imbere.
Mukakimenyi Donatila ni umubyeyi w’imyaka 50 yagize ati: “ aba bana bahura n’ibibazo byinshi ngo usanga batangira akazi bakiri bato, bagakora amasaha menshi , nta minsi y’ikiruhuko bagira yewe no gutaha bavuye ku kazi birimo ingorane nyinshi kuko bataha bwije cyane, bamwe bakaba bahohoterwa cyangwa bagakoreshwa imibonano batabiteguye bitewe n’ijoro batahamo bategereje ko akazi karangirira”. Mukakimenyi akaba yaravuzeko iki ari ikibazo gikwiye kwigwaho mu rwego rwo guha uburenganzira aba bana b’abakobwa bakora mu tubari.
Gusa hari na bamwe usanga banenga imwe mu myitwarire y’abo bakobwa bavugako idahwitse bishingiye ku buzima babayemo y’imiterere y’akazi ubwako, bakora ndetse hakaba n’abemeza ko umukobwa ukora mu kabari atavamo umugore mwiza w’umutima wakubaka urugo ngo rukomere. Umwe mu basore witwa Kayinamura Jean yabwiye Imvaho Nshya ko atagira umugore umukobwa ukora mu kabari. Kuri we ngo abakobwa bakora mu kabari ntibitwara neza, kubera kwirirwana n’abagabo babakorakora cyangwa bababwira amagambo yose abonetse.
Source: Imvaho nshya